Bible in one year - Aymara Bible 1997 - October 26\n1. Babilonianquiri Nabucodonosor reyisti, Josiasan yokapa Sedequiasaruraquiw utt'ayäna, Judá orakena, Joacim jaken Jeconías yokapa lanti reyïñapataqui.\n2. Ucampisa janiraquiw Sedequías reyisa, ni jilïrinacapasa, ni jakenacasa cuntejj Tatitojj Jeremías profeta toke parljjaycäna uca arunacarojj ist'cänti.\n3. Sedequías reyisti, Selemiasan yokapa, Jucal sat jakempiru, uqhamaraqui Maasías jaken Sofonías sacerdote yokapampiruw Jeremiasan ucaru qhitäna, aqham sapjjañapataqui: “Take nanacataqui Diosat mayirapipjjeta” sasa.\n4. Jeremiasarusti janïraw catuntapcataynati, uqhamasti jupajj jan qhitin camsataw take jakenac taypina sarnakasïna.\n5. Ucañcamasti faraonan ejercitopajj Egiptotjja mistunipjjaraquïnwa. Caldeo jakenacasti, ucañcamajj Jerusalén marcaruw nuwantasipcäna ucanacasti faraonan ejercitop jutir ist'asinjja sarawayjjapjjänwa.\n6. Uqhamasti Tatitojj Jeremías profetaruw parljjayaraquïna,\n7. jupan sutipjjaru uca qhitanita jakenacaru sañapataqui: “Judá orakenquiri reyirojja, cawquïritejj nayaru jisct'añataqui qhitanipctam ucarojj aqham sapjjam: ‘Faraonan ejercitopasti, cawquïritejj jumanacaru yanapiri jutcän ucasti cuttawayjjewa Egipto marcaru.\n8. Caldeo jakenacasti jichhajj cuttanipjjaniwa, Jerusalén marcaru wastat nuwantiri, catuntasin ninampiw phichcatayapjjaraquini.\n9. Jichhasti naya Tatituw sapjjsma: Jan chuymanacamanjja cusisipjjamti, janiraqui sapjjamsa: ‘Caldeonacajj sarjjaniwa’ sasa, ucasti janiw uqhamäcaniti.\n10. Jumanacajj caldeo jakenacarojj k'alsa atipasipcasmawa, jiwarayasipcaraquismawa, uqhamaraqui nuwasïwi chekansti mä kawkha usuchjata jakenacaquisa kheparjjapjjaspa ucasa ucanacajj sartanisinjja Jerusalén marcarojj ninampi phichcatawayasipcaquipunispawa.’ ”\n11. Cunapachatejj caldeo ejercitojj faraonan ejercitop jutasquiri ist'äna ucapachasti Jerusalén chekatjja sarjjapjjänwa.\n12. Jeremiasasti marcata mistuwayasinjja Benjamín orakeru sarasasti uca orakenquirinacampi mä herencia jaljasiñataqui.\n13. Ucampisa cunapachatï Benjamín sata puncu chekaru purcän ucapachasti mayni jakewa Erías sat sutini, qhititejj Selemiasan yokapäcäna, uqhamaraqui Hananías sat jaken allchhipäcaraquïna, ucajj guardianacan jilïrïpänwa, ucasti Jeremiasarojj catuntänwa aqham sasa: “¡Jumajj caldeo jakenacaruw maqhatjjätajja!” sasa.\n14. Jeremiasasti saraquïnwa: “Janiw uqhamäquiti, janiw nayajj caldeo jakenacaru maqhatcäti” sasa. Ucampisa Erías jakejj janiw cunsa ist'cänti, jan ucasti catuntasinjja jilïrinac nayrakataparuwa aparaquïna.\n15. Ucanacasti Jeremiasar uñjasajj walpun colerasipjjäna, Jeremiasarusti nuwjayapjjaraquïnwa, Jonatán, qhititejj reyin secretariopäcänjja, ucan utaparuw carcelt'ayapjjaraquïna, uca utsti carcelaruw tucuyapjjaraquitaynajja.\n16. Jeremiasasti calabozot mankhancänwa, ucansti walja urunacaw ucancaraquïna.\n17. Sedequías reyisti Jeremiasarojj palacioru irpanipjjañapataquiw arsuraquïna; cunapachatejj Jeremiasajj reyin nayrakataparu uñstayatäcän ucqhasti, reyejj juparojj jamasatacwa jisct'äna: “¿Janiti Tatitun yatiyäwinacapajj utjqui? Jeremiasasti sänwa: “Jïsa, utjiwa; acanacaraquiwa: Juma, jach'a reyejj, Babilonianquir reyin amparaparuw purïta” sasa.\n18. Ucjjarusti Jeremiasajj Sedequías reyirojj jisct'asiraquïnwa: “¿Cuna juchsa nayajj lurtjja juma reyi tokjja, uqhamaraqui jilïrinacama toksa, jan ucajj jakenaca toksa, nayaru aqhama carcelaru uscuntapjjañamataquejja?\n19. ¿Cawquincaraqui jichhasti uca profetanacasti, qhitinacatejj parlapcäna ‘Babilonianquir reyejj janiw jumanacarusa ni aca marcarusa nuwiri jutcaniti sapcäna ucanacasti?’\n20. Jichhasti, jach'a reyi, ist'ita aca mayisitajjaru, cuntejj maycäma uca: Juma reyejj jan munamti wasitat nayaru Jonatán jaken utaparu irpatäñajj-jja, qhititejj reyin secretariopäqui ucaru, inampisa ucanjja nayajj jiwjjerista” sasa.\n21. Uqhamasti Sedequías reyejj saraquïnwa, Jeremiasajj guardianacan patioparuqui preso kheparjjañapa, ucatsti sapa ururaqui t'ant'a apapjjañapa, Panaderonacan callepa satäqui uca calleta. Uqhamaw phokhasïna t'ant'ajj marcan utjcän uca urunacajja. Uqhamatwa Jeremiasajj guardianacan patiopana preso khepararaquïna.\n1. Matán jaken yokapa Sefatías chachajj; uqhamaraqui Pasur jaken, Gedalías yokapasa; Selemías jaken Jucal sat yokapasa; uqhamaraqui Malquías jaken Pasur sat yokapasa; jupanacajj Jeremiasarojj ist'apjjänwa aca arunaca take jakenac nayrakatana parlasquiri, aqham sasa:\n2. “Tatitojj siwa: ‘Qhititejj aca marcaru kheparcani ucajj guerran jiwani, jan ucajj mank'atjamasa, cunayman casta usumpisa. Ucampisa qhititejj aca marcat mistuwayjjani ucatsti caldeonacaru catuyasjjaraquini ucajj janiw jiwayatäcaraquiniti.’\n3. Tatitusti saraquiwa: ‘Aca marcajj Babilonianquiri reyin amparaparuw purini, sasa. Jupaw catuntani, janiraquiw qhiti jarc'akersa jicjjatascaniti’ ” sasa.\n4. Ucatsti jilïrinacajj reyirojj sapjjaraquïnwa: “Aca jakerojj jiwayañawa, uqham parlatapampejja cawquïri soldadonacatejj marcar kheparapqui, cawquïri jakenacatejj aca marcancapqui ucanacaruw ch'ama thayjtayi. Aca jakejj janiw aca marcan asquipa munquiti jan ucasti aca marcan aynacht'añapwa thake” sasa.\n5. Sedequías reyisti jupanacarojj saraquïnwa: “Waliquiwa, cuntejj jumanacajj uca jakempi lurañ munapjjta uc lurapjjam, janiw jumanacampi cunas lurañjamäcjjeti” sasa.\n6. Uqhamasti jupanacajj Jeremiasaru catuntasinjja, Malquías sata jilïrin phuch'uparuw jakontapjjäna, cawquïritï guardianacan patiopanccäna ucaru. Wisqhanacanjamwa warcuntapjjäna, uca phuch'unsti janiw umajj utjcänti jan ucasti ñek'equiwutjänjja, Jeremiasasti uca ñek'eruw jalantjjaraquïnjja.\n7. Mayni jakew ucanjja utjaraquïna Ebed-melec sata, jupasti Etiopía orakenquirïnwa, reyin palaciopansti wali cheka jaket uñt'ataraquïnwa, aca jakew uqhama Jeremiasajj jakontatätapa ist'araquïna. Uca horasasti reyejj mä tantachasïwincascaraquïnwa Benjaminan Puncupa sisqui uca chekana.\n8. Uqhamasti Ebed-melec sat jakejj palaciot mistuwayasinjja reyir yatiyiriw jaläna, aqham sasa:\n9. “Jach'a rey, cuntejj uca jakenacajj Jeremiasampi lurapqui ucajj wali jach'a juchawa. Mä phuch'uruw jakontapjje ucanwa mank'atjama jiwascaraqui, t'ant'asti janiraquiw marcanjja utjcjjeti” sasa.\n10. Reyisti ucspacharaquiw ordenaraquïna Ebed-melec jakerojja jupampi chica quimsa tunca jakenacaru irpasiñapataqui, ucatsti uca phuch'ut Jeremiasarojj janïra jiwquipan apsuñapataqui.\n11. Ebed-melec jakesti uqhamaw jakenacjja irpäna, ucatsti reyin palacioparu sarasinjja reyin isi imasiñapatwa traponaca apsusinjja, mä pitaru chinuntasinwa uca traponacjja warcokäna, cawqhanccäntejj Jeremiasajj ucqharu, uca uma phuch'una.\n12. Ucat Jeremiasarojj saraquïna: “Uca traponac chhekhankararu uscusim, uqhamat wisqhanacajj jan jumaru usuchañapataqui” sasa. Jeremiasasti uqhamwa luräna.\n13. Uqhamasti jakenacajj uca wisqhatwa waysupjjäna, uca uma phuch'ut apsupjjaraquïna. Uca khepatsti Jeremiasajj guardianacan patiopanwa khepararaquïna.\n14. Sedequías reyisti saraquïnwa, Jeremiasarojj jupa nayrakataru irpapjjañapataqui, templona quimsïri puncüquis ucqharu. Ucanwa reyejj Jeremías chacharojj saraquïna: —Maya jumaru jisct'äma ucatsti uca jisct'arojj jaysitätawa —sasa.\n15. Jeremiasasti saraquïnwa: —Nayatejj uca jisct'aru arusjjätäjja, ucapachajj reyejj nayarojj jiwayayitaniwa, uqhamaraqui mä cuna ewjja arunacsa churä ucqhasti janiraquiw ucarojj ist'quitaniti —sasa.\n16. Ucampisa Sedequías reyejj Jeremías chacharojj jamasatwa aca juramento lurarapïna: —Qhititejj jacaña churquistu uca Tatitun sutipjjaruw juramentompi arsurapsma, janiw jiwayaycämati, janiraquiw qhitinacatejj jiwayañ munapjjtam ucanacan amparaparus catuycämati —sasa.\n17. Jeremiasasti ucjjarojj saraquïnwa: —Israelan Diosapa take ch'amani Tatitusti siwa: ‘Jumatejj mäpita Babilonianquiri generalanacaru catuyasjjäta, ucapachajja jumasa, familiamasa janiw jiwarayata uñjasipcätati, aca marcas janiraquiw ninampi naqhantayata uñjascaniti.\n18. Ucampisa janitejj jupanacaru catuyascäta ucapachasti caldeonacaw aca marcjja catuntasipjjani ucatsti ninampiw naqhantayapjjaraquini, jumasti janiraquiw ucatjja jaltañataqui ch'amanïcatati’ sasa.\n19. Sedequías reyisti ucjjarojj saraquïnwa: —Cawquïri judionacatejj caldeonacan amparanacapancjje ucanacaruw nayajj ajjsarta; nayatejj jupanacan amparanacapan uñjasï ucapachasti jupanacajj nayarojj walwa nuwjapjjetani —sasa.\n20. Jeremiasasti ucjjarojj saraquïnwa: —Juma jach'a reyejj janiw jupanacan amparaparu jalt'cätati. Jach'a rey, jumajj jaysam Tatitun arunacaparu cuntejj nayajj jumaru yatiycsma uca arunacaru, ucapachasti take cunas waliquïscaquiniwa, janiw jiwayatäcaraquïtasa.\n21. Tatitusti nayarojj yatiyaraquituwa cunatejj jumarojj pascätam ucanacata, juma jach'a reyejj janitejj jayscäta ucapachajja.\n22. Judá marcanquiri reyipan palaciopatsti take qhitinacatejj ucan kheparapqui uca warminacasti apsutäniwa, ucatsti Babilonianquiri generalanacaruw catuyataraquïni, ucatsti uca warminacajj jupanacpacharaquiw sapjjani: ‘Reyin suma amigonacapaw juparojj sallkjapjje, ucatsti atipjapjjaraquiwa; cayunacapajj ñek'eru jalantasquipansa janiw waysupcänti, jan ucasti maysa uñtjjapjje’ sasa.\n23. Jeremiasasti reyerojj sascaquïnwa: —Reyin take warminacapasa, uqhamaraqui wawanacapasa caldeonacaru catuyatäniwa, juma jach'a reyisti janiw jupanacan amparapatjja jaltcaraquïtati, jan ucasti Babilonianquiri reyiru catuyataw uñjasïta, aca marcarusti ninampiw naqhantayapjjaraquini —sasa.\n24. Ucat Sedequías reyejj Jeremiasarojj saraqui: —Jumatejj jan jiwañ muncsta ucapachajja jan qhitimpis aca toketjja parlamti.\n25. Jilïrinacatejj jumampi parlascatajja yatipjjani ucapachasti, jupanacajj jutasin jumarojj jisct'apjjätamwa cunsa jumajj nayaru sista uca toketa uqhamaraqui cunsa nayajj jumaru sisma uca toketsa, ucatsti ‘Janiw jiwayapcämati’ sasaw sapjjaraquïtam take cuna jisqhekañ laycojja.\n26. Ucampisa jumajj jupanacarojj saraquim: ‘Nayajj reyiruw achict'asiscäyäta jan wasitat Jonatán jaken utaparu apayapjjañapataqui, jan ucan jiwascañataqui’ sasa.\n27. Uqhampuniw jilïrinacajj Jeremiasan ucaru jisqhiri sarapjjäna ucatsti take cunat jisct'apjjaraquïna, ucampis Jeremiasajj cunjämtejj reyejj yatichcatayna uqhamarjampuniw saraquïnjja take jisct'anacaparojja. Ucatsti Jeremías chacharojj antutnucjjapjjaraquïnwa, janiraquiw qhitis uca parlatapjja ist'cataynati uca laycu.\n28. Jeremiasasti guardianacan patioparuw khepararaquïnjja Jerusalén marcajj catuntatäñapcama.\n73. Jumaw nayarojj irnokesta, sayt'ayaraquista: arsutanacam yatekañajjataquejj ch'iqhi chuymay churita.\n74. Iyawsirinacamajj nayar uñjasajj cusisipjjaniwa, arunacamar take chuymamp suyatajjata.\n75. Tatay, arsutanacamajj chekapawa, ucarjamaw nayarojj t'akhesiyista.\n76. Munasiñamajj chuymachitpan, nayatac arscäyätajj ucarjam phokhasiñapataqui.\n77. Qhuyapayasiñam uñacht'ayita, jacañ churaraquita, cusisiñajjasti munañam phokhañäniwa.\n78. Khoru jakenacajj p'enkachatäpjjpan, nayar ina ch'usat t'akhesiyapjjatapata, nayasti camächit arunacamat lup'ï.\n79. Iyawsirinacamajj nayamp tantachasipjjpan, arsutanacam uñt'irinacajj nayamp chicachasipjjpan.\n80. Chuymajjajj leyinacamarjam phokherïpan, uqhamat jan p'enk tucuñajjataqui.\n23. Ovejanacamjja suma uñjasim, ovej tamanacamatjja llaquisipunim,\n24. kamir cancañasa, reyïñasa janiw wiñayäquiti.\n25. Cunapachatï pastonacasa, ch'ojjñatatcani ucqhawa, jumajj uywamataqui kolluta alinacjja apthapisïta,\n26. ucatsti ovejanacamatjja t'awra catokäta isi lurasiñamataqui, cabritonacatsti kollkwa catokaraquïta orakenaca alasiñamataqui,\n27. kachu cabritonacatjja jilarquiri lechwa catokaraquïta, jumasa, familiamasa, uywatanacamasa mank'apjjañamataqui.\n1. Chuymani awquinacarojj jan tokemti, ucampis suma ewjjanac churam awquimäcaspas uqhama, waynanacarojj jilamarjam uñjam.\n2. Chuymani taycanacarusti taycamarjam uñjam, tawakonacarusti cullacamarjam uñjaraquim, take k'oma chuymampi.\n3. Chekpach jan tumpirini ijma warmirojj yanapam.\n4. Ucampis mayni ijma warminacajj wawanïscchi jan ucajj allchhinïscchi ucajja, jupanacpachpa yatekapjjpan pachpa familiapar yanapaña, cunja munasiñampitejj awquinacapajj munasïna uca pachpa munasiñampi. Acajj asquiwa, Diosarojj cusisiyaraquiwa.\n5. Mayni warmitejj chekpachana ijmächejja, sapaquirac kheparawayjjchi ucajja, Diosaruquiw suyt'i, jan karjtasinwa uruy aruma oracionjj luraraqui.\n6. Ucampis cawquïri ijmatejj jaccasinjja janchin munañaparjamac sarnakchi uquïrejja, jiwatäcaspas uqhamawa.\n7. Acanacjja ewjjt'awayaraquim, jan qhitins camscaya sarnakapjjañapataqui.\n8. Maynitejj jupanquirinacatjja jan llaquiscchejja, uqhamarac pachpa familiapar yanapt'añatsa jan llaquiscchi uquïrejja, iyawsäwjja jan uñt'iriwa tucu, mä jan iyawsirits juc'ampiwa.\n9. Ijmanacan listaparu uscuñataquejja sojjta tunca maranit amstaruw uscutäñapa, mä sapa chachaniquïcän ucaru.\n10. Suma luräwinac luririt uñt'atäñaparaquiwa, ucanacasti acanacäñapawa: ¿Wawanac uywpachänti? ¿Utaparu tumpirinac catokerïpachänti? ¿Take asqui cancañampi jilatanacaru yanappachänti? ¿T'akhesirinacarojj yanappachänti? ¿Cuna yakha suma luräwinaccha lurpachäna?\n11. Ucampis jan uscumti juc'a maranacani ijma warminacarojja, cunapachatejj pachpa amtäwinacapajj Cristotjja jayarst'ayi ucajja, wasitampiw casarasiñ munapjje,\n12. ucatsti juchaniw tucupjje arsutanacapar jan phokhatap laycu.\n13. Ucat juc'ampisa, utat uta sarnakasajja jayraw tucupjje, ucatsti janiw jayraquit tucupqui, jan ucasti arunacwa apnakapjje, take cun yatjjatañ munasa, jan waquisqui ucanac parlasaraqui.\n14. Ucatwa muntjja tawako ijma warmin casarasiñapa, wawanacanïñapa, utapsa sum apnakañapa, uqhamat uñisirinacaparojj amuct'ayañataqui.\n15. Ucampis mayni ijmanacajj sarakjjapjjewa, Supayaruw arcjjapjjaraqui.\n16. Mä iyawsir warmitejj ijmanacanïchi familiapanjja, ucarojj yanapañapawa, uqhamat iglesiataquejj jan mä llaquïscañapataqui, iglesiasti chekpacha jan uñjirini ijmanacaruw yanapt'anejja.\n17. Iglesia sum apnakqui uca jilïrinacajj suma uñjatäñapawa, qhitinacatejj Diosan arunacap parlapqui, uqhamarac yatichapqui ucanacajj yämasa juc'ampi suma uñjatäñapawa.\n18. Kellkatansti aqham siwa: “Grano taquir vacarojj jan ñucu uscumti.” Uca pachparaquiw: “Mä irnakerejj pagatäñapaw waquisi.”\n19. Mä chuymani jilïrirutejj juchañchapjjchejja, jan uca juchañchirinacaru yäkamti, janitejj paya jan ucajj quimsa testigo utjcchi ucajja.\n20. Ucampis qhitinacatejj juch lurasipcaqui ucanacarojj takenin nayrakatapan ewjjt'awayam, mayninacajj uc ist'asin ajjsarapjjañapataqui.\n21. Diosan nayrakatapanwa acanacjja ewjjt'awaysma, uqhamarac Tatit Jesucriston nayrakatapana, ajllit angelanacapan nayrakatapanaraqui. Aca luräwinacjja jan qhitiru arjjatasisina takenirus mayaqui uñjasina phokham.\n22. Jan qhitirus janc'aqui jilïrit utt'ayamti, jan mayninacampi chic juchanïscañamataqui; amuyasipunim take jan walitjja.\n23. Purac usumpi usuntatam laycojja, jan uma sapac umamti, jan ucasti mä juc'a vinjja umjjatt'araquim.\n24. Mayninacan juchanacapajja khanaquiw uñjasisqui janïra juchañchäwiru sarcasina, ucampis mayninacan juchanacapajja janiw uñjasquiti jan ucasti khepatwa uñjasisqui.\n25. Uca pachparaquiw asqui luräwinacajj khanac uñjasi; janis uñjascpan, ucampis janipuniw imantatäcaspati.


Aymara, Dramas: Piece 026 – Mä amigowa Jesusarojj aljjanti | Waters of Life for Children\nHome -- Aymara -- Perform a PLAY -- 026 (A friend betrays Jesus)\n26. Mä amigowa Jesusarojj aljjanti\nT’ijusawa mä jakejja Jerusalen marca callenacapanjja jalnakascäna. Pächasisjama khepar uñtt’anwa, ucampisa Sumo Sacerdote puncupancjjänwa. Jist’antan puncu mankhansti parlasipcänwa Jesusar jiwayañataqui. Mayniw puncu jist’ari ucatsti sustjasiwa mä Jesusan arquiripa uñcatasina.\nMä amigowa enemigonacaquï ucar sari, ¿cun sañs muni ucajja?\nJudas: “¿Cuns churapjjetasma nayajj sapjjerisma cawqhans Jesusarojj catjapjjasmajja?”\nAjanunacapanjja ñankha luraña larusiñaw utjäna.\nSumo sacerdote: “30 kollke chusapjjäma.”\nRatuquiwa amtapjjäna. Cusisitaw Judasajj palaciot sarjjatayna.\nConciencia: “Judas, Jesusan mä arquiripätawa. ¿Cunjams Tatitumar kollke laycu aljjantasma?”\n¿Janit chuyapanjja cuna pesayasiñas ujcpachäna? Quimsa maraw Jesusan amigopätayna – sitaquiwa, ucampis chuymapajja Jesusat wali jayancänwa. Jichasti thakascänwa cunjam aljantaña uqhamarac catjayaña. Jesusasti take ucanaca yatïnwa. Sapa mayniruwajupajj uñt’i take cunanaca. Ucanacajja uqhamapiniñapänwa.\nJesusajj yatïnwa jupan jiwañap horasajja purïnjjataynawa, ucatsti Getsemaní jardinaruwa oración lurir sarjjatayna.\nMayacwa chajjwa ist’asina ucach’uju arumana. Judasajj mä soldado tamampi espadanacampi ninampi uqhamaw jutapjjatayna.\n¿Amigo jan ucas enemigo?\nJamp’att’asina, amigonacan aruntäwipa, Judasajj soldadonacar uñacht’ayi, qhitis uca jakenac taypitjja Jesusänjja. Janc’aquiwa soldadonacajj catuntapjje.\nJan sintt’asisaw mutuyapjjäna.\nLek’jjata, jawk’jjata, ajanus thusjata uqhamaw janjuchanejja juez nayrakatapancäna. C’ari testigonacaw juchañchapjjäna.\nTemplon guardiapajja art’ataynawa: “Janit juchanchawinacarojj cun sañamas utjqui?”\nUcampis Jesusajj amuquïscanwa.\nSumo sacerdote: “Mayaquï samjja, ¿chekpachapiniti Diosan Yokapata?”\nJesús: “¡Jisa uqhqmätwa!”\nMarca: “¡Janiw uqhamäcaspati!”\nMarca: “¡Acat apsupjjam!”\nJaniw chekañap munapcänti. Ucjjarusti…\nJutirina acat parlascaquiñäniwa.\nUñstirinaca: Parliri, Judas, sumo sacerdote, conciencia, guardia del templo, Jesús, pueblo\nPage last modified on February 27, 2019, at 07:19 AM | powered by PmWiki (pmwiki-2.2.140)


Ecuador: Kimsa thuqhuñ uta phichhantataxa (Factory) · Global Voices Aymarata\nJaqukipäw uñt'ayata/apkatata 19 Mara t'aqa phaxsi 2011 14:06 GMT\nAka blog ullart'apxañäni English, Malagasy, македонски, srpski, Español\nTunka llatunkan ur abril phaxsit saraqkipan, kimsa maraw jan walt’aw aka thuquñ utan “factory Qito Markanx” utjatapax jalakipawayxi, pä waranq kimsa qallq marana(2008), Uka thuquñ utanx rock gótico jupanakaw mä festival uñcht’ayasipkana. Uka phuñchhawinx tunka llatunkan jiwatanak ukatx patunk pusin usuchjatanakaw utjana. Jiwatanakax jilpachanix bandatuqinkirinakanwa,\nKunapachatix nakhantawaykanx ukhax walja Blogueros Ecuatorianos jupanakaw wal ch’amachasiwapxi, kunjamatix Sick boy aka Wildchild's Journal quien juparuw juch jaquwayi, kunjamatix janiw walt’aykit markachirinakaru, aka Rock gotico ukankirinakaxa.\nukhamarakiw arst’awatayna akham jan walt’awinakax jani walt’aykiti aka p’iqinchirinakaru.\nphichhantasiwitx sarakipawayxi, Rock phuñchawix utjarakikinwa: Factory pä waranq tunka mayan maranx janipuniw utjxaniti sasaw amtawayapxäna.\nKunjamatix, aka discoteca República Cromañón Buenos Aires, Argentina ukanx discoteca Utopia Lima Peru, ukatx juk’ampinakax kawkharus\nAka post ukax Globalizado, ukhamawa Juan Arellano jilan blogupana.


Janiraqui jumanacajj catokapjjamti Tatitu Diosaman templopanjja uca k'añu sarnakañan jicjjatat kollkenacjja, take uqhama lurañanacajj Diosaru ajjtasiyatap laycu.\nUcampisa maynitejj uca sumancthapiñataqui loktatäqui uca uywan aychapjja quimsa ururus mank'ascaquinejja, uca loktäwejj janiw catokatäcaniti, janiraquiw uca loktatajj cunataquis asquïcaniti; uca aychasti jan muncaña aychäcaspas uqhamaru uñjataraquïniwa, ucat uca aycha mank'erisa uqhamaru uñjataraquïniwa, uca juchasa jupjjancaraquiniwa.\nTatiturojj c'ari pesanacajj ajjtasiyiwa, ucampis phokhat pesanacajj juparojj cusisiyiwa.\nJan wali amtäwini jakenacarojj Tatitojj janiw munquiti, ucampis jupajj munasiwa asqui lurasa sarnakeri jakenacarojja.\nTatitojj ñankha jakenacan loktatanacapjja janiw uñjañ munquiti, ucampis cusisiñampiwa catoke cheka jakenacan mayisitanacapjja.\nTatitojj janiw uñjañ munquiti ñankha jakenacan amtäwinacaparojja, ucampis juparojj suma k'oma arunacawa cusisiyi.\nJach'a jach'a tucur jakenacarojj uñisiwa; jupanacasti mutuyatäpjjaniwa.\nWalwa Tatitojj uñisi aca paya luräwinacaru: jucharar jaker asquit uñt'aña, asqui jaker juchañchaña.\nTatiturojj c'ari pesanacasa jisc'aptayat tupuñanacasa ñankhachiwa.\nTatiturusti jan phokhat pesanacasa, uqhamarac c'ari balanzanacasa ñankhachiwa.\nQhititejj Diosan leyiparu jan ist'añ muncani ucarojja, Diosajj janiw mayisitapjja ist'caraquiniti.\n“Daniel profetajj kellkänwa cunatejj jan wali lurirïqui, tucjirïcaraqui ucjjata. Cunapachatejj jumanacajj uqham lurañanaca jan waquisquir chekana (ac leet'irejj amuyt'pan) uñjapjjät ucqhajja; Judeanquirinacajj kollunacar jaltapjjañapawa.\n“Daniel profetajj kellkänwa cunatejj jan wali lurirïqui tucjirïcaraqui ucjjata. Cunapachatejj jumanacajj kollana chekar uc purir uñjapcäta ucqhajja, ac leet'irejj amuyt'pan,\n “Maynitejj yojjch'apampi jucha lurañataqui iquintchejja, ucanacasti panpacha jiwarayatäñapawa; jupanac quipcaraquiwa juchanïsipcani jiwapjjatapatjja, uqham lurañajj jach'a jan walïtap laycu. “Mayni jaketejj mä chacha masipampi warmimpjama iquintani ucasti panpacha jiwarayatäñapawa, jupanacpacharaquiwa jiwatapatjja juchanïsipcani, uca k'añu luräwi lurapjjatap laycu.


Hechos 11 - Holy Bible [Aymara Bible 1997] - (Hec 11)\nJudeanquir apostolonacampi iyawsirinacampejj yatiyapjjänwa, jan judiöpquis uca jakenacan Diosan arunacap catokapjjatapa.\nCunapachatï Pedrojj Jerusalenar cuttanjjäna ucqhajja, circuncidañ muniri judío iyawsirinacajj Pedrorojj jan walit uñt'apjjäna,\njisct'apjjaraquïnwa: —¿Cunats jumajj sarta jan judiöpquis uca jakenac taypiru, ucatsti jupanacamp chicarac mank'aractajja? —sasa.\nUcatwa Pedrojj jupanacarojj yatiyäna kalltatpacha, take cunatejj lurascäna ucanaca. Jupasti saraquïnwa:\n—Nayajj Jope marcan oración lurascäyäta, ucatsti mä unañchäwi uñjta. Uca uñjäwisti aqhamänwa: Pusi esquinat chint'ata mä jach'a k'epir uñtataw alajjpachat naya jac'aru warcoktanïna.\nUcansti utjänwa acapachanquir pusi cayuni ajjsarcañ animalanaca, take cast asirunaca, uqhamarac jamach'inacasa.\nUcatsti mä arwa ist'ta, nayaru aqham siri: ‘Pedro, sartasim, jiwarayam, ucat mank'araquim’ sasa.\nNayasti ucjjarojj sistwa: ‘Janiw Tata. Janipuniw cunapachas cuna jan mank'añ k'añu animalanacsa mank'erïcti’ sasa.\nUcatsti wasitatwa alajjpachat mä arojj nayar sanitu: “Cuntï Diosajj k'omachqui ucjja, jan jumajj ‘k'añuw’ samti” sasa.\nUcasti quimsa cutiw uqham lurasi. Ucatsti wasitat alajjpachar cutcatawayjjäna.\nUcapacharaquiw quimsa chachajj cawqhanccäyättejj uca utar purinipjjäna. Jupanacasti Cesareatpach qhitanitäpjjänwa nayar thakeri.\nKollan Ajayusti situwa: ‘Saram jupanacamp chica, jan pächasisa’ sasa. Aca sojjta jilatanacasti nayamp chicaraquiw sarapjjäna. Ucatsti mä jaken utaparuw mantapjjta.\nJupasti yatiyapjjetuw cunjämtï utapan mä angelar uñjcatayna uca. Uca angelasti sayt'asisina juparojj sataynawa: ‘Jope marcar chachanac qhitam ucatsti Pedro sat Simonar jawsayanim.\nJuparaquiw sätam cunjämtï jumasa, familiamas khespiyasiñamäqui ucjja’ sasa.\nNayan parlañ kalltquïpanwa Kollan Ajayojj jupanacjjar sarakani, cunjämtï kalltan jiwasanacjjar jutcäna uqhama.\nUcapachaw nayajj aqham siscän Tatitun uca arunacapat amtasta: ‘Juanajj chekpachans umampiw bautisäna, ucampis jumanacajj Kollan Ajayumpi bautisatäpjjätawa.’\nDiosatejj jupanacar churaracchi jiwasanacajj Tatit Jesucristor iyawsapctan ucanacarjama ucajja, ¿qhitiraquït nayasti Dios contra sayt'iristi? —sasa.\nUcanac ist'asinsti Jerusalenanquir jilatanacajj amuct'apjjewa. Diosarusti aqham sasaw yupaychapjjaraquïna: —Uqhamajj jan judiöpquis uca jakenacarojj Diosajj arrepientisiñjj churaraquiwa wiñay jacañanïpjjañapataqui —sasa.\nCunapachatejj Estebanar jiwayapcän ucapachajja, Tatitur arquir maynïr iyawsirinacarojj t'akhesiyasaw arcnakapjjaraquïna. Ucatwa yakhepanacajj Chipre, Fenicia, uqhamarac Antioquía ucsanacar jaltjjapjjäna. Ucansti jupanacajj judionacaruquiw Tatitjjatjja parlapjjäna.\nChiprenquir, uqhamarac Cirenenquir mä kawkha iyawsirinacaw Antioquiar purisina, jan judionacäpquis ucanacar parlapjjaraquïna, Tatit Jesusanaqui khespiyasiñajj utjatapata.\nTatitun ch'amapasti jupanacampïnwa. Ucatwa walja jakenacajj Tatitur iyawsapjjäna, take jan wali luräwinacap apanucusa.\nJerusalén iglesianquirinacasti ucanac yatisinjja, Bernabearuw Antioquiacam qhitapjjäna.\nAntioquiar purisinjja, Bernabeajj wal cusisïna, cunjämtï Diosajj jupanacar bendiscatayna uc uñjasajja. Jupanacarusti ewjjt'awayiwa: “Take chuymamp Tatitur arcapjjam” sasa.\nJupasti asqui jakënwa, Kollan Ajayun phokt'ata, iyawsañaniraqui. Uqhamïpanwa walja jakenacajj Tatiturojj mayachasjjapjjäna.\nUca khepatsti Bernabeajj Tarsoruw saräna, Saulor thakeri. Jicjjatasinsti, Antioquiaruw irpanïna.\nUcansti iglesiampejj mä maraw ucancäna, walja jakenacar yatichasa. Uca Antioquianwa iyawsirinacarojj nayrakatajj: “Cristor arquirinaca” sasa sutichapjje.\nUcürunacansti mä kawkha profetanacaw Jerusalenat Antioquiar jutapjjäna.\nUca profetanacat maynïriw utjäna Agabo sutini. Jupasti jilatanac taypin sayt'asisinwa Kollan Ajayu toke jupanacar yatiyäna: “Mä jach'a mach'aw take oraker jutani” sasa. Ucasti Claudio sat jach'a jilïrin urunacapanwa phokhasïna.\nUcatwa Tatitur arquiri Antioquianquir jakenacajj amtapjjäna mä yanap apayañatac Judeanquir jilatanacaru, cunjämatejj sapa mayni jupanacan utjcän uqhamarjama.\nApthapisinsti, uca ofrendanacjja apayapjjänwa Judea marcan jilïrinacaru, Bernabeampi Saulompiw apapjjäna.


2 Crónicas 8 - Holy Bible [Aymara Bible 1997] - (2Cró 8)\nSalomonajj Tatitun templop luraycäna, uqhamarac jupan palaciopsa ucqhatjja, pä tunca maraw pasjjäna,\nucatsti cawquïr marcanactejj Hiram chachajj catuycäna ucanacwa asquichayäna, ucatjja israelita jakenacwa ucanacar utjantayäna.\nUcatsti Soba chekanquir Hamat marca contra sarasinwa uca marca catuntasïna.\nUcjjarusti asquichayaraquïnwa wasarancqui uca Tadmor marca, uqhamarac Hamat chekana luraycäna ucan mank'añanac imañ take marcanacaraqui.\nUqhamaraquiw asquichayaraquïna patäjjanquir Bet-horón, aynachanquir Bet-horón ucanaca, uca marcanacasti nuwasiñatac lurat perkanacani, puncunacani, uqhamarac barranacanïnwa.\nUcjjarusti asquichayaraquïnwa Baalat marca, ucat ucjjar mank'añanaca imañ yakha marcanacaraqui, ucjjarusti nuwasiñ carronacan cuartelanaca, caballería cuartelanaca, take cunanactejj Jerusalenana Líbano ucansa lurayañ muncäna ucanaca, ucatsti jupajj take orakpacharu apnakqui ucanacaruraqui.\nUcatsti hititas, amorreos, heveos, ferezeos, uqhamarac jebuseos uca jakenacajj kheparapcäna, qhitinacatejj jan israelitanacäqui,\njupanacat saraker wawanacapajj uca orakena kheparapcäna jupanacat ucjjaru, israelitanacajj jan tucjapcäna uca jakenacarusti, Salomonajj ch'ama lurañanacaruwa uchäna, uqhamäsipquiwa jupanacajj jichhürcama.\nUcampis janiw qhiti israelita jakerusa mä esclavjama luräwinacapanjja sirviyascänti, jan ucasti jupanacajj soldadonacäpjjänwa, jilïrinaca, capitananaca, uqhamarac comandantenacäpjjänwa nuwasiñ carronacampin, caballerianacampina.\nSalomón reyejj pä pataca pheska tuncani lurayir jakenacanïnwa.\nSalomonasti faraonan phuchaparojja Davidana marcapatjja aptayjjaraquïnwa, jupataqui palacio luraycäna ucaru, jupajj amuyänwa Israelanquir David reyin palaciopanjja, warmipan ucan jacañapajj jan asquïtapa, cawqha chekanacarutejj Tatitun arust'äwi arcapajj mantcäna ucqhanacajja kollanätap laycu.\nSalomonasti take naqhatanac loktäna Tatitun altarapana, jupajj templo mantañawja nayräjjaru altara luraycäna ucqhana,\ncawquïri urunacantejj Moisesan leyiparjama loktañajj waquisqui uqhamaru, samarañ uruna, sapa phajjsina kallta urunacana, uqhamarac marcpachana quimsa fiestanacajj utjqui ucanacanaraqui: jan levaduran t'ant'anaca fiestana, semananacan fiestapa, uqhamarac chhujllanacana fiestapanaraqui.\nUqhamaraquiw utt'ayaraquïna sapüru luräwinacapa, cunjämatï David awquipajj wact'äwaycäna uqhamaru, uqhamata sacerdotenacajj sirvipjjañapataqui, uqhamarac levitanacasa Tatitur yupaychapjjañapataqui, sapüruna cunanacantejj sacerdotenacajj yanapt'atäña munasqui ucanacan yanapt'asinaraqui. Uqhamaraquiw utt'ayaraquïna sapa puncuna uñjirinacan luräwinacapa, uqhamawa wact'ayawayäna Diosanquir Davidajja.\nUqhamasti, janipuniw cunapachas jupanacajj onjjtapcänti cawcsarusa Davidan arsüwinacapatjja, sacerdotenacasa, levitanacasa, uqhamarac imat yänaca uñjirinacasa.\nTake cuntï Salomonajj lurañapäcäna ucanacasti lurasïnwa, cunüruttï templona cimientopa uchascäna ucqhat kalltasa tucuyatäñapcama. Tatitun templopasti sumawa tucuyatäna.\nUcatsti Salomonajj saränwa Ezión-geber sat chekaru, uqhamarac kota lacanquir Elat chekaru, ucasti Edom orakenwa jicjjatasi.\nHiram chachasti jilïri jakenacap tokejj barconaca, jakenaca jupar yanapapjjañapataqui apayäna, jupanacasti kotan sarnakañjja sumwa yatipjjäna, ucatsti jupanacajj Salomonan sirvirinacapamp chicaw sarapjjäna Ofir chekar puriñcama. Uca chekatsti korinacjja niya tunca pheskan waranka kilo aptaniwayapjjäna, ucatsti Salomón reyin ucaruw apapjjäna.


Global Voices Podcast: Juk’a arsut arunakar yanapt’asa · Global Voices Aymarata\nGlobal Voices Podcast: Juk'a arsut arunakar yanapt'asa\nJaqukipäw uñt'ayata/apkatata 14 Lapaka phaxsi 2011 11:32 GMT\nAka blog ullart'apxañäni Malagasy, Français, Español, বাংলা, русский, Ελληνικά, English\nAka post ukax Internet ukhamarak arunaka ukanakxatawa.\nGlobal Voices ukan podcast ukanw kawkir arunakati Internet tuqin jan walja qilqatanak jikxatatak ukatw aruskipata. Jumax arstat mä arux internetan jan walja qilqat jikjatask ukxa? Jumax jakastati kawkhanti tayka arumax jan arsutaki ukhana? Ukhamax uraqpachan niya chhaqtir arunak arskta, qilqkta ukanktawa». Ukapachparakiw 11 Eleven uka amtar suyt’askatana [en] 11/11/11.\nMachaq aruskipawi Internet tuqin arunak jakayañataki\nMachaq yatiyawinakaxa, Global Voices ukan machaq amuyunak thaqhasipkta, jaqinakax medios ciudadanos ukanak apnaqapxaspa ukhamat kipka arunakapar jachanchañataki. Eddie Avila jilax Global Voices , Rising Voices uka amtanakan irpiripawa [en]. Jupax situwa kunjamti sartatana ukhamarak kunjams New Tactics for Human Rights ukamp irnaqaski taqi ukanaka [en] .\nAruskipawinxa, Eddie jilax Kevin Scannell ukan muspakay irnaqawipat arst’i. Kevin ukax St. Louis Missouri, EUA uka Jach’a yatiqañ utan matematica, ciencias de la computacion yatichiriwa. Jistuwa kunjams mapeo tuiteos indígenas ukan [en] ukhamarak micro-blogs uraqpachan uñt’ayañar chikanchasi taqi ukanaka.\nIndia markan aru jan walt’awink uka askichañatak telefununak apnaqawi\nWeb tuqir juk’a arsut arunakamp telefunu uksat mantañax janiw jasakiti. Ukampirusti, Internet ukax walja jaqinakaniwa, taqi ukanak apnaqañataki. Mayni Global Voices ukan qilqirix Aparna Ray satawa [en] jupax Shubhranshu Choudhary uksaruw irpitu CG Net Swara [en] ukan irnaqi, mä radiyuru India markan teléfonos móviles uka tuqikam sarantayatakiwa. Ukatx yat’ayituwa, kunjams uka apnaqawix jaqinakar juk’a arusut arunakanx yatiyasiñapatak yanapt’i.\nMä podcast Quechua aruna\nInternet tuqinx walja qalltawinakaw utji, ukhamarakiw kipka arunak jikjatañs yanapt’chistu chiqpachans. Christine Mladic [en] jupax Centro de Estudios para Latinoamérica satak uka wakichawin apnaqiriwa ukhamarak Caribe New York Jach’a yatiñ utana, ukapachparakiw podcast Rimasun ukans chikanchasi, Quechua arur uñt’ayañataki.\nMä uru amtasiñataki\nAkhamawa Global Voices ukan podcast lapak phaxsin luratapaxa, ukax sañ muniwa, 11/11/11 ukar jach’asktanwa sasa. Akawa uka aski uruxa khitinakati 11 Eleven uka amtan chikanchasipki ukaxa [en]. Danielle Lauren jupax irpiriwa, ukat jupax uñt’aychistuwa, niyaw makiptani ukatx kunjamats taqin chikanchasna sasina.\nDanielle sutinix uñt’ayiwa, Global Voices ukan yaqhip qilqirinaka, ukhamarak Eleven Eleven uka amtankirinakaru, Salman Latif juparu [en] Pakistán ukankiri Lalatiana Rahariniaina [en] Madagascar ukankiriraki ukat jupanakax uka urux uñt’ayawapxistu.\nUkaspaw aka podcast ukar puritasaxa. Ukatxa, aski yatiyawinakaw utji! Global Voices ukan Podcast ukax wakt’ayataxiwa. Jumati radio pública ukatuq ist’añ munsta ukhax ist’asmaw PRX uka tuqi [en]. Clips ukti ist'añ munsta, ukhax akar mantama SoundCloud [en]. Nanäkamp ist'apxama!\nPodcast ukanx Creative Commons ukan aski jayllintawinak ist’asma. Juk’ampti yatiñ munst ukhax ak enlacenakaruw mantasma. Orb Gettarr [en] yaqhax atmosférica canción Return of the Atlanteans Lemurian Candidate, Mark Cotton [en] Homenaje Espiritual ukham sutinchata , Superbus feat. NS [en] Fujjad! Jilpach jayllintawinakax aknirinakan jikxtata OpSound.Org, The Free Music Archive [en] jan ukax jayllintirinakrus jikxatatarakiwa. Ukhamarakiw jallallt’ata voice-overs ukaru, ukatx clips ukarus jallallt’atarakiw podcast uk mayacht’añar yanapt’asitapata.\nLatin America 28 Anata phaxsi 2019\nCanadá 2 Anata phaxsi 2019\nJapón 20 Sata qallta phaxsi 2018


Cheqa yatichäwejj ‘janiw sumankañ apankiti, jan ukasti espada apani’ (Mateo 10:34) | Congregacionan yatjjatañataki\nYatiyañataki (congregacionan yatjjatañataki) | Octubre 2017\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Amis Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chol Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo haitiano Croata Cuba markan amparamp parlirinakataki Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Garífuna Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malawi markan amparamp parlirinakataki Malayo Malayálam Malgache Mam Mambue-Lungu Maratí Maya Mazateco de Huautla Mingreliano Mixe del norte Mongol Moré Motu México markan amparamp parlirinakataki Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Quebec markan amparamp parlirinakataki Quechua (Ancash) Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nCheqa yatichäwejj ‘janiw sumankañ apankiti, jan ukasti espada apani’\n“Jumanakajj jan amuyapjjamti sumankañsa aka oraqer apankirista ukhamjja; janiw sumankañ apankti, jan ukasti espada apanta” (MAT. 10:34).\nCANCIÓN: 123, 128\nEspada apanta sasinjja, ¿kamsañsa Jesusajj munäna?\nFamiliaranakasatï Jehová Diosar serviñas jan munapkchejja, ¿kunsa Diosat jan jitheqtañatak lursna?\nFamiliasat maynejj Jehová Diosat jitheqtaspa ukhajja, ¿kunanak lurañas yanaptʼistaspa?\n1, 2. 1) ¿Kunas sumankañatakejj jichhürunakan yanaptʼistu? 2) ¿Kunatsa sumankañajj jichhürunakan jan utjki? (Aka paginankir foto uñjjattʼäta).\nTAQENIW jaqe masisampejj sumankañ muntanjja, kusisita jakasiñsa munaraktanwa. Jehová Diosaw ‘sumankañap churistu’ ukatwa Jupar wal yuspärtanjja. Uka sumankañaw jan walinak jan lupʼiñatakisa, jan sint llakisiñatakis yanaptʼistaspa (Fili. 4:6, 7). Maysa toqetjja, Jehová Diosar jakañ vidas katuyasitasatwa Jupampejj ‘sumanktanjja’ (Rom. 5:1).\n2 Jehová Diosajj jutïr urunakanwa cheqpach suma jakasiñjja apanjjani. Jichhürunakanjja chʼama tukuñ qhepa urunakanwa jaktanjja, ukatwa jan walinakasa, jan wali jaqenakas utji (2 Tim. 3:1-4). Ukhamarus cristianonakajja, Supay contra, kʼari yatichäwinakap contraw nuwasiñasa (2 Cor. 10:4, 5). Cheqas Jehová Diosar jan servipki uka familiaranakasaw jukʼamp llakinakan uñjasiyistaspa. Inas Bibliar creyitasat jiskʼachapjjchistaspa, jan ukajj familiar tʼaqanoqtayañsa munksna ukham inas amuyapjjchispa. Jan ukajj akham sapjjestaspawa: “Diosar serviskakïta ukhajj janiw familiajäjjätati” sasa. ¿Familiasajj Diosar serviñat jarkʼistaspa ukhajj kun amtañasasa? ¿Kunsa ukham jan walin uñjasisajj lursna?\nFAMILIASAJJ DIOSAR SERVIÑAT JARKʼISTASPA UKHAJJ KUN AMTAÑASASA\n3, 4. 1) ¿Kuna jan waltʼañanaksa Jesusan yatichäwinakapajj utjayaspa? 2) ¿Kunapachas Jesusar arkañajj jukʼamp chʼamäspa?\n3 Jichhürunakanjja janiw taqenejj Jesusan yatichäwinakaparjam sarnaqañ munapkiti. Yaqhepajj arkirinakap contraw saytʼapjje, Jesusajj ukanak pasañap yatïnwa. Uka jan waltʼañanakaw familiar tʼaqanoqtayaspa. Jesusajj akham sänwa: “Jumanakajj jan amuyapjjamti sumankañsa aka oraqer apankirista ukhamjja; janiw sumankañ apankti, jan ukasti espada apanta. Nayajj jaqenakpur pitthapiriw jutta. Mä jaqejj awkip contraw saytʼani, phuchasti taykap contraraki, yojjchʼasti suegrap contraw saytʼarakini. Cheqansa mä jaqen enemigopajj pachpa utapatwa sartani” sasa (Mat. 10:34-36).\n4 ¿Kunatsa Jesusajj “jan amuyapjjamti sumankañsa aka oraqer apankirista ukhamjja” sasin sispachäna? Jupar arkasajj kuna jan walinakansa jaqenakajj uñjasipjjaspa uk amuyapjjañapwa Jesusajj munäna. Cheqas Jesusajj ‘kunatï cheqäki uka toqet qhanañchañwa’ munäna, janiw familianakar tʼaqanoqtayañ munkänti (Juan 18:37). Ukampis awisajj ukaw pasaspa. Jesusar arkañajj chʼamakïspawa, yamas amigonakasasa, jan ukajj familiaranakasas cheqa yatichäwinak jan istʼañ munapkaspa ukhajj jukʼamp chʼamäspawa.\n5. ¿Kuna jan walinakansa Jesusan arkirinakapajj uñjasipjje?\n5 Khititejj arkañ munkitu ukajj tʼaqesiñanak aguantañapawa sasaw Jesusajj säna. Ukhamajj familiaranakasajj jiwas contra saytʼapkani ukhajja aguantañasawa (Mat. 10:38). Cristotakjam sarnaqañatakejja, arkirinakapajj jiskʼachatasa, janiw familiajäjjätati satpachasa aguantapjjewa. Ukhamanakansa uñjasipkchejja, kuntï aptʼasipki ukat sipansa jukʼampwa katoqapjje (Marcos 10:29, 30 liytʼañataki).\n6. Familiaranakasatï Jehová Diosar serviñas jan munapkchejja, ¿kunsa amtañasa?\n6 Familiaranakasajj janis Jehová Diosar serviñas munapkchejja, munasiñampiw jupanakar uñjaskakiñasa. Ukhamanakan uñjasisajj ak amtañasawa: Jehová Diosampir Jesusampiruw jukʼamp munasiñasa (Mat. 10:37). Maysa toqetjja, familiasar munasitas toqew Supayajj Jehová Diosat jitheqtayarakistaspa, uksa amtañasarakiwa. Jichhajja, kuna jan walinakansa uñjassna, kunjamsa uka jan walinakar saykatsna uka toqenakat parltʼañäni.\nCHACHA WARMIT MAYNEJJ JAN TESTIGÖKASPA UKHAJJ KUNS LURSNA\n7. Chacha warmit maynejj jan Testigöki ukhajja, ¿kunsa Testigöki ukajj lurañapa?\n7 Casadonakatakejj “tʼaqesiñaw jañchipan utjani”, mä arunjja jan walinakanwa uñjasipjjani sasaw Bibliajj qhañanchi (1 Cor. 7:28). Chachasatï, jan ukajj warmisatï jan Testigökchi ukhajja, jukʼamp jan waltʼayasiñanakaw utjaspa. Ukhamäkchinisa, kunjamtï Jehová Diosajj uka jan walinak uñjki ukham uñjañasawa. Jehová Diosar serviñ janis munkchejja janiw jaljtañsa ni divorciasiñsa amtañasäkiti (1 Cor. 7:12-16). Cristiana warmejja, esposopajj Diosar servipjjañapatak janis familiapar yanaptʼkchejja respetañapawa. Chachajj ukhamarakiw Diosar jan servir warmiparojj munasiñapa, sum uñjañaparaki (Efe. 5:22, 23, 28, 29).\n8. Chachasatï jan ukajj warmisatï Diosar jukʼamp serviñas jan munkchi ukhajja, ¿kunsa jisktʼasiñasa?\n8 Chachasatï jan ukajj warmisatï Diosar jukʼamp serviñas jan munkchi ukhajja, ¿kuns lursna? Sañäni, mä kullakan esposopajja, ‘janiw yatiyirejj sapüru sarkätati’ sasaw säna. Jiwasatï ukhaman uñjassna ukhajja, akham jisktʼasiñasawa: “¿Jehová Diosar serviñajti jan munki? Jan ukhamäkchejja, ¿kun lurañajtï munki ukar istʼiristti?” sasa. Sum amuytʼasisa kuns lurañäni ukhajja, janiw ina chʼusat toqesiñajj utjkaniti (Fili. 4:5).\n9. Diosar jan servir awkiparu jan ukajj taykaparu respetañjja, ¿kunjamsa mä cristianojj wawanakapar yatichaspa?\n9 Chachasatï jan ukajj warmisatï jan Testigökchejja, wawanakar Diosat yatichañajj wali chʼamäspawa. Amuytʼañataki, wawanakarojj awk taykar respetañwa yatichañasa (Efe. 6:1-3). Ukampis ¿chachasatï jan ukajj warmisatï Bibliarjam jan sarnaqkchi ukhajj kuns lursna? Jupar respetañasawa. Jan wali luratanakap uñchʼukiñat sipansa kunanaktï sum lurki ukanakat yuspärañasawa. Janipuniw wawanak nayraqatan jupat jan walinak parlañasäkiti. Jan ukasti, ‘sapa mayniw Diosar serviñ amtjjañasa’ sasaw wawanakar sañasa. Wawanakasan sum sarnaqapjjatap uñjasaw chachasasa, jan ukajj warmisasa Diosat yateqañ munjjaspa.\nWawanakamar Bibliat yatichañatakejj chʼamachasiñamapuniwa.(Párrafo 10.)\n10. Cristiano awk taykanakajja, ¿kunjamsa Jehová Diosar munasipjjañapatakejj wawanakapar yatichapjjaspa?\n10 Jan Testigöki uka chachasa jan ukajj warmisa, wawanakapajj kʼari religionanakan uñstayata fiestanak amtapjjañapa, uka religionanakan yatichäwinakap yateqapjjañapwa munaspa. Yaqhep chachanakajja, wawanakapar Bibliat yatichañap Testigo esposaparojj jarkʼapjjaspawa. Ukhamäkchisa, kullakajj wawanakapar Bibliat yatichañatak chʼamachasiskakiñapawa (Hech. 16:1; 2 Tim. 3:14, 15). Sañäni, jiskʼa wawanakapar sapa semana Bibliat yatichañapsa, tantachäwinakar irpañapsa inas chachajj jan munkchispati. Kullakajj uka mayitapar respetkchisa, wawanakar Jehová Diosata, leyinakapat yatichañatakejj chʼamachasiskakiñapawa (Hech. 4:19, 20). Cheqas tiempompejja, wawanakaw Jehová Diosar servipjjaniti janicha uk amtjjapjjañapa (Deu. 30:19, 20). *\nFAMILIASAW DIOSAR SERVIÑ JARKʼISTASPA\n11. ¿Kunatsa jan Testigöki uka familiarasampejj jan waltʼayassna?\n11 Testigonakampi Bibliat yatjjatañ qalltkayätan ukhajja, inas familiasar jan yatiykchiyätanti. Ukampis Jehová Diosar jukʼamp confiyjjasajja, yateqkayätan ukanakat parlañwa munjjayätanjja (Mar. 8:38). Jehová Diosar jan jitheqtas servitasatwa familiarasampejj jan waltʼayassna. Ukhaman uñjasisajj ¿kunsa familiasampi sum apasiskakiñatakisa Jehová Diosar jan jitheqtas serviskakiñatakis lursna? Ukanakat mä qhawqha uñjañäni.\n12. ¿Kunatsa yaqhep familiarasajj Testigöñas jan munapkaspa, ukhamïpan kunsa lursna?\n12 Kunas familiarasar llakisiyi uk amuyañatakiw chʼamachasiñasa. Biblian cheqa yatichäwip yatjjatasajja wal kusisiyätanjja. Ukampis inas familiasat yaqhepajj engañayasksnasa, jan ukajj jan uñtʼat religionanksnasa ukham amuyapjjchispa. Fiestanakar jan sarjjatasatjja, janis jupanakar munasjjsna ukham inas amuyapjjchispa. Jan ukajj jiwjjapjjani uka qhepat Diosaw castigaspa sasin ajjsarayasipjjarakchispa. Jupanakar yanaptʼañatakejja, kunas llakisiyi, kamsapjjesa uk sum istʼañasawa (Pro. 20:5). Ukatakejj apóstol Pablotwa yateqassna, jupajj “kunaymani jaqenakar” amuyañatakiw chʼamachasïna, ukaw Diosan arunakap yatiyañatakejj yanaptʼäna. Jiwasatï ukham lurarakiñänejja, Diosat kuntï yateqktan ukanak familiasar yatiyaraksnawa (1 Cor. 9:19-23).\n13. ¿Kunjamsa jan Testigöpki uka familiaranakasar parlañasa?\n13 Munasiñampiw parlañasa. Bibliajj akham siwa: “Arunakamajj sumapunïpan, jayumpi jayuñchtʼatäkaspas ukhama” sasa (Col. 4:6). Familiaranakasar suma arumpi, munasiñampi parlañatakejj Jehová Diosaruw espíritu santop mayisiñasa. Kuna kʼari yatichäwinakarutï familiarasajj creyki ukanakatsa janiw jiskhisiñasäkiti. Jupanakatï luratanakapampisa, jan ukajj arunakapampis chuym ustʼayistani ukhajja, apostolonakatwa yateqasiñasa. Apóstol Pablojj akham sasaw qellqäna: “Jan wali arunakamp toqepjjetu ukhajja, nanakajj bendisipjjtwa, jan waltʼayañatak arknaqapjjetu ukhasti pacienciampiw aguantapjjta, kʼarintapjjetu ukhasa nanakajj suma arunakampiw jupanakar parljjayapjjta” sasa (1 Cor. 4:12, 13).\n14. ¿Kunjamsa sum sarnaqatasajj yaqhanakar yanaptʼaspa?\n14 Diosan aruparjamaw sarnaqañasa. Familiarasampi sum apasiñatakejj munasiñamp parlañaw yanaptʼistu, ukampis sum sarnaqatasaw jukʼamp yanaptʼistaspa (1 Pedro 3:1, 2, 16 liytʼañataki). Sañäni, sum sarnaqatas uñjasajja, Testigonakajj kunjamsa familiasan sum jakastan wawanakasarus munasiñamp uñjtan, qʼañu juchanakansa jan sarnaqktan, kusisita jakastan ukanakwa jan Testigöpki uka familiaranakasajj amuyapjjani. Jupanakajj janis Testigöpkchinejja, Jehová Diosan arunakaparjam sarnaqaskatas yatisajj kusisitäñasawa.\n15. Familiarasampi jan toqesiñatakejja, ¿kun lurañsa janiräkipan amtsna?\n15 Kamsañänisa uk janiräkipanwa amuytʼañasa. Kunanakas familiarasamp toqesiyistaspa ukanakat sum amuytʼasajja, kunsa lurañäni uk janiräkipanwa amtañasa (Pro. 12:16, 23). Ukwa Australia markankir mä kullakajj luräna, jupajj akham siwa: “Suegrojajj janipuniw Testigöpjjañaj munkänti. Jupar telefonot janïr jawskasajja, toqesini ukhajj suma arunakampi parltʼañatak yanaptʼapjjeta sasaw esposojampejj Diosar mayisipjjerïta. Kunanakatsa sum parltʼasipjjerista ukanakatsa sum amuytʼapjjerïta. Religión toqet jan jiskhisiñatakejja, jan jaya tiempo parlañwa amtapjjerïta” sasa.\n16. Familiarasampi toqesitasat jiwasas juchanïksna ukham amuyassna ukhajja, ¿kun amtañas yanaptʼistaspa?\n16 Cheqas jan Testigöpki uka familiarasampi toqesiñajj kunjamatsa utjaspawa. Familiaranakasarojj wal munastanjja, jupanakampejj sum apasiñwa munaraktanjja. Ukatwa jupanakamp toqesisajj jiwasas juchanïksna ukham amuyassna. Ukhaman uñjasiñäni ukhajja, ak amtañasawa: Jehová Diosaruw familiaranakasat sipansa jukʼamp munasiñasa. Ukhamatwa, jupanakarojj Bibliarjam sarnaqañajj kunja wakiskirisa uk amuyapjjañapatak yanaptʼsna. Cheqas Jehová Diosar servipjjañapatakejj janiw khitirus obligksnati. Ukampis kunjamsa Biblian ewjjtʼanakaparjam sarnaqañajj yanaptʼistu uk amuyapjjañapatakiw yanaptʼsna. Jehová Diosajj wali munasiñapatwa Jupar serviñäniti janicha uk sapa mayni amtañas muni, familiaranakasas jupanakpachpaw amtapjjañaparaki (Isa. 48:17, 18).\nMÄ FAMILIARASAW DIOSAT JITHEQTASPA\n17, 18. ¿Kunsa familiasat maynejj jan Testigöjje ukhajj lursna?\n17 Familiasat maynejj congregacionat jaqsuyasi, jan ukajj jupa pachpa jitheqtañ amti ukhajj wali llakkañawa, mä cuchillompis chuymasar jununtkistaspa ukhamawa. ¿Kunsa ukhaman uñjasisajj lursna?\n18 Diosar serviñaw nayrankañapa. Jehová Diosar taqe chuyma confiyaskakiñatakejj sapüruw Biblia liyiñasa, tantachäwinakatakis wakichtʼasiñasawa. Janirakiw tantachäwinakatsa faltasiñasäkiti, yatiyiris sarañasapuniwa, aguantaskakiñatakis Jehová Diosaruw yanaptʼa mayisiñasa (Jud. 20, 21). Ukanak lurkasas llakisiskaksna ukhajj ¿kuns lursna? Jehová Diosar serviskakiñasawa, ukaw jan walinak jan lupʼiñatak yanaptʼistani, jan sinti llakisiñatakis yanaptʼistani. Salmo 73 qellqerirojj kunas pasäna uk amuytʼañäni. Jupajj jan walinakan uñjasisajj jan walinakwa amuyjjäna, walirak llakisjjäna. Ukampis Jehová Diosar jan jitheqtas serviskakiñaw ukham jan amuyjjañatak yanaptʼäna (Sal. 73:16, 17). Jiwasarojj ukham lurañaw yanaptʼarakistaspa.\n19. ¿Kunjamsa Jehová Diosan cheqañchäwipar respetsna?\n19 Jehová Diosan cheqañchäwipjja respetañasawa. Cheqañchapkistu ukhajj chuym wal usuyastanjja, ukampis cheqañchatäñajj taqenitakis wali wakiskiriwa (Hebreos 12:11 liytʼañataki). Juchapat jan arrepentisipki ukanakampejj ‘jan chikachasipjjamti’ sasaw Jehová Diosajj ewjjtʼistu (1 Cor. 5:11-13). Ukham lurañajj jiwasatak chʼamäkchisa, jupanakampejj wakiski ukhakiw telefonotsa, mensajenak apayasasa jan ukajj yaqha ukhamanakatsa parlañasa.\n20. ¿Kunatsa kuttʼaniñap suyaskakiñasa?\n20 Pacienciampiw suytʼañasa. Munasir jaqejj taqe kunsa pacienciampiw suytʼi, ukatwa Jehová Diosat jitheqtirinakarojj kuttʼanipjjañap pacienciampi suyasktanjja (1 Cor. 13:7). Congregacionat jaqsut mä familiarasatï kuttʼaniñatak wal chʼamachasiskchi ukhajja, Jehová Diosaruw yanaptʼañapatak mayiñasa. Ukhamat “nayan ukar kuttanjjam” sasin Jupajj siski uka arunakarjam lurañapataki (Isa. 44:22).\n21. Familiasatï Jesusar jan arkañas munkchejja, ¿kunsa lurañasa?\n21 Jesusajja, jaqenakar munañat sipansa nayaruw jukʼamp munasipjjañama sasaw säna. Discipulonakajajj familiaranakapan uñisitas janipuniw nayat jitheqtapkaniti sasaw confiyarakïna. Familiasatï Jesusar jan arkañas munkchejja, Jehová Diosaruw confiyañasa, aguantaskakiñatakis yanaptʼap mayisiñasaraki (Isa. 41:10, 13). Ukhamtï lurañänejja, Jehová Diosasa Jesusas wal kusisipjjani, jan jitheqtas servitasatjja bendisipjjestaniwa, jiwasas kusisirakiñäniwa.\n^ Párrafo 10 Chacha warmit maynik Testigöchi ukhajj kunjamsa wawanakapar Bibliat yatichaspa uka toqet jukʼamp yatjjatañatakejja, “Preguntas de los lectores” siski ukwa La Atalaya 15 de agosto, 2002 revistan español arut liytʼäta.\nSARNAQÄWI Istʼasirinakarojj Jehová Diosajj bendisiwa\nMunasirïtasajj janiw arukïñapäkiti\nArimatea markankir Joseajj khiti toqetsa saytʼasini ukwa ajllïna\nKunsa Zacarías profetan visionanakapat yateqsna\nMä coronampi pusi guerra carronakampiw jarkʼaqapjjestu\nSuma chuymanïsaw luräna\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Octubre 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Octubre 2017\nYATIYAÑATAKI (CONGREGACIONAN YATJJATAÑATAKI) Octubre 2017


Daniel 1 - Holy Bible [Aymara Bible 1997] - (Dan 1)\nCunapachatejj Joacim sat reyejj Judá orake quimsa mara apnakcäna, ucapachaw Babilonianquiri Nabucodonosor sat reyejj Jerusalén marcaru purinisin muyuntäna take ejercitopampi.\nTatitusti Joacim reyirojj Nabucodonosor reyimpiw catuntayäna, cuna yänacatejj templon utjcäna ucanacsa Nabucodonosor reyiruw catuyaraquïna. Nabucodonosor reyisti jakenacjja preso apasjjäna Babilonia marcaru, Diosan templopata apsuta kollana yänacsa diosanacapan yänacapampi chicwa uscjjaraquïna;\nuqhamarusa Aspenaz sata palaciopan sirvirinacapan jilïriparojj saraquïnwa, israelitanacatjja reyin familiapanquirinacata, cawquïrinacatejj jach'a jilïri familianacat jilïrïqui israelitanac taypitjja,\nwali suma uñnakt'ani waynanac irpsuniñapataqui, jan cunansa camacht'ata, ch'iqhi, uqhamaraqui wali suma yatichata, take cunsa yatirinaca, reyin palaciopan sirviñataquisa waquichatäpjjañaparaqui, uca casta waynanaca. Jupanacaruw caldeonacan arunacapajja, yatiñanacapasa yatichatäni.\nUqhamarusa Nabucodonosor reyejj saraquïnwa uca waynanacarojj, sapa uruna pachpa reyin mank'añapa umañapa sirvipjjañapataqui, quimsa mara uca waynanacarojj yatichapjjañapataqui, uca quimsa mara pasatatsti jupanacajj reyir sirviñataquiw kheparapjjaraquini.\nUca judío waynanac taypinsti ucancänwa Daniel, Ananías, Misael, uqhamaraqui Azarías ucanaca.\nUcampisa Danielajj chuymapanjja amtasiraquïnwa jan uca reyin mank'apampi ni vinopampisa k'añuchasiscaña, ucatsti reyin palaciopan sirvirinacapan jilïriparuwa mayiraquïna, jani uca mank'anacampi k'añuchasiñataqui.\nDiosan asquip laycusti reyin palaciopan sirvirinacapan jilïripajja Danielarojj sumwa uñjäna.\nUcampisa saraquïnwa: —Nayajj reyejjarojj ajjsartwa. Jupasti nayarojj saraquituwa cuntejj jumanacajj mank'apjjañamäqui, umapjjañamäcaraqui uca, ucampisa jumanacatejj uca mank'anaca jan mank'apcasma ucapachasti reyejj jumanacar uñcatasinjja inampisa mayni waynanacat sipan t'uqha jicjjatapjjeristam, ucapachasti nayarojj jiwayatäñataquiw catuyitaspa —sasa.\nUqhamasti Danielajj mayordomompiw parläna, cawquïrirutejj reyin palaciopan sirvirinacan jilïripajj uñjañataqui jaytcatayna uca waynanacaru Daniel, Ananías, Misael uqhamaraqui Azarías jupanacaru, aqham sasa:\n—Nayajj achict'assmawa aca sirvirinacamampejja yant'am: Aca tunca urunacanjja ch'ojjñanacaqui mank'añataqui churapjjeta, uqhamaraqui umaqui umt'asipjjaraquï.\nUcat tunca urunaca pasatatsti anthapipjjeta cawquïri waynanacatejj reyin mank'apa reyin vinopa umapjje ucanacampi, ucat jumaw uñjäta cunjämäpctejj uca, ucat jumaw amuyjjäta nanacaru cunjämaru uñjañataquisa —sasa.\nMayordomosti uca arunacarojj: “Waliquiwa” sänwa, uqhamaw uca waynanacampejj yant'äna tunca uru ch'ojjñanacaqui mank'añatac churasa.\nTunca urunaca pasatatsti uca waynanacajj cawquïrinacatejj reyin mank'añapata, uqhamaraqui reyin vinopata umapcän uca waynanacat sipansa juc'ampi c'umara, ch'amaniw jicjjatasipjjäna.\nUqhamaw mayordomojj uca waynanacan mank'añapsa, umañapsa apasjjäna, ucat uca waynanacarusti ch'ojjñanacacwa mank'añataquejj churaraquïna.\nCunapachatejj uca waynanacaru reyin nayrakataparu uñstayañ urojj phokhasjjäna ucapachasti, palacion sirvirinacan jilïripasti uca waynanacarojj reyin nayrakataparuw uñstayäna.\nReyisti jupanacampi, take waynanacampi parlasinsti uca taypinjja janiw maynsa jicjjatcaraquïnti Daniel, Ananías, Misael, uqhamaraqui Azarías uca waynanacjam ch'iqhinacjja, uca laycuw uca waynanacajj reyir sirviñataqui palaciopan kheparjjapjjäna.\nDaniel waynasti ucaruw khepararaquïna, Ciro sat reyejj mä mara apnakcäna ucqhacama.


Levítico 1 QA97 - Tatitojj Moisesaruw jawsäna Diosamp - Bible Search\nNaqhantatäñatac uywanac loktäwinaca\n1Tatitojj Moisesaruw jawsäna Diosamp Jiquisiñ Carpatpacha, ucatsti aqham saraquïnwa:\n2“Israelitanacampi parlam, jupanacarusti saraquïtawa cunapachatejj maynejj nayaru uywanac loktañataqui apaninejja, ucsti orko vacapatwa jan ucajj orko ovejanacapatwa apaniñapajja.\n3“Naqhantayañatac loktat uywatejj orko vacänejja ucasti suma c'umaräñapawa. Catokatäñataquejja, loktatäñapawa Tatitun nayrakatapana, Tatitump Jiquisiñ Carpar mantañäquis ucawjana. 4Amparampi uca uywan p'ekepjjaru lokjjatasa, uqhamat uca uywajj jupa lanti catokatäñapataqui, uca jakesti juchanacapat pampachatäñapataquiraqui. 5Orko vacsti Tatitun nayrakatapana qharinucuni; ucjjarusti Aaronan yokanacapa sacerdotenacaw wiljja loktapjjani, ucatsti Tatitump Jiquisiñ Carpar mantañawjan altararuwa patata, thiyanacata ch'ajjchsupjjani. 6Ucatsti uca uywatjja lip'ichi qharsusajja aychapjja qharinucjjaraquiniwa, 7sacerdotenacasti altarjjaru nina aktayasajj, lawanacjja sumwa suc'jjatapjjani, 8ucjjaru uca qharinokat aychsa, p'ekepsa, jiphillanacan liq'ipsa uchañataqui. 9Qhititejj loktcani ucasti uca uywan jiphillanacapsa, chhuchhullinacapsa umampiw jarekañapa, ucsti sacerdoteraquiw takpach altarjjar naqhantayani. Tatitutaquejj mä suma k'apquiri ofrendaraquïniwa.\n10“Naqhantañatac loktat uywatejj mä ovej tamata jan ucajj cabra tamata churatäcani ucajj suma c'umara orköñapawa, 11ucasti qharinucutäñaparaquiwa altarat amstäjjana, Tatitun nayrakatapana. Aaronan sacerdote yokanacapajj altararuwa patata, thiyanacata wilamp ch'ajjchsupjjani; 12ucatsti uywan aychapjja qharinokapjjaraquiniwa, uca qharinokat aychanacsti sacerdotejj uchaniwa p'ekemppacha, jiphillanacan liq'inacapamppacha altarjjan ninajj lawamp akasqui ucjjaru. 13Ucatsti qhititejj loktqui ucajj uca uywan jiphillanacapsa, chhuchhullinacapsa umampiw jarekapjjani, ucsti sacerdoteraquiw takpach altarjjar naqhantayani; Tatitutaquejj mä suma k'apquiri ofrendaraquïniwa.\n14“Naqhantayañatac Tatitur loktäwitejj mä jamach'ïnejja, ucajj palomäñapawa, jan ucajj mä palom wawa. 15Sacerdotew loktani uca palomjja altarana, p'ekep k'ewekasajj wilapjja altarat mä thiyaru ch'aksuyasaw naqhantayaraquini. 16Ucatsti cutupjja phusnumppacha liwtjjaniwa altarat inti jalsu tokeru, jan ucajj khelläwiriru. 17Ucjjarusti uca palomjja payaru ch'iyjañapawa chhekhanacat catt'asa, jan payaru jaljtayasa. Ucatsti sacerdotejj palomjja naqhantayaniwa altarjjan ninajj lawamp akasqui ucjjaru, Tatitutaqui mä suma k'apquir ofrendäñapataqui.


Global Voices Aymarata » Global Voicixa Nayrir Payllawi Jan Axsaras Arsuña Google Tuqiruw Mayacht’asi · Global Voices Aymarata » Print\nGlobal Voicixa Nayrir Payllawi Jan Axsaras Arsuña Google Tuqiruw Mayacht'asi\nJaqukipäw uñt'ayata/apkatata 5 anata phaxsi 2010 0:08 GMT 1\t · Qillqiri Georgia Popplewell Jaqukipiri Edwin Quispe\nCategoria-naka: Libertad de Expresión\nChhijllawinakaxa jichhurkamax jist’arataskiwa (29ni diciembre saraqata phaxsita aka 2009 maratpacha) ukanxa Breaking Borders Award [en]  (thiyat thiyat sariri payllawinaka) mä machaqa uñkatt’awi aka Google  ukhamaraki Global Voices  ukampi uñst’ayatawa yanapt’añataki yaqha kasta amtawinakaru aka web tuqiru. Qalltayiri jaqinakampi ukjamaraki tamanakampisa uñicht’ayasin ch’amampi, qamasampi, amuyumpi internet amanqasina yanapt’asinaraki jan axsaraña arsusiña tuqita. Uka paylliwixa yanapt’atarakiwa aka Thomson Reuters  ukampisa\nThiyat thiyat sariri payllawixa uñtasiwa wali suma arst’asiwi lurawinakaru aka global voices arst’asiwi tuqita. Mä qillqatanxa aka 2004ni mara wiki tuqitja sawayiwa, nayraqatpachxa mayacht’añawa aka global voices ukaxa. Uka qillqt’atanxa akham siwa:\nThiyat thiyat sariri payllawixa yanapt’arakiwa Global Voices Advocacy , ukana irnaqawinakaparu, uñstanki aka febrero 2007ni marana, uñtañataki wali amuyumpi aka jan axsarasa arsusiña tuqiru.\nAka thiyat thiyat payllawi chhixllt’atasti uñicht’ayatawa http://www.breakingborders.net  ukatja jist’antasjaniwa a 15ni febrero phaxsi saraqataru aka 2004ni mararu\nURL to article: https://aym.globalvoices.org/2010/02/205\n Breaking Borders Award [en]: http://breakingborders.net/


Uca jach'a ajjsarcañ animalarusti Diosjjat jan wali arunac parlañapataquejj munañanïñaw churataraquïna. Pusi tunca payani phajjsiraquiw jupajj wali munañani tucüna. Ucatsti uqhampunwa luräna. Diosjjat jan wali arunacwa parläna sutipsa jisc'achasaraqui. Diosan temploparus jisc'acharaquïnwa, alajjpachan utjirinacarusa. Diosan wawanacapampi nuwasiñataquis munañanïñajj churataraquïnwa atipjañapcama, uqhamaraquiw take jakenacjjaru, marcanacjjarusa cunayman parlani jakenacjjarus wali munañaniraquïnwa. Take qhitinacatejj aca oraken jacapqui, uqhamarac kalltatpacha sutinacapas jiwquis uca Corderon jacañ libropan jan kellkatäpquis ucanacajja, uca jach'a ajjsarcañ animalaruw yupaychapjjani. Qhititejj ist'añ munqui ucajj ist'pan. “Qhitinacatejj preso catuntat apatäpcani ucanacaw apatäpjjani. Espadampi jiwarayatäñapäquis ucanacajj espadan jiwayataraquiw jiwarayatäpjjani.” Take acanacanwa Diosan marcapan ch'amanïtapasa iyawsañanïtapasa yatisini. Ucatsti yakha jach'a ajjsarcañ animalracwa oraket mistur uñjta. Acasti pä wajjranïnwa, wajjranacapasti mä ovejan wajjranacapjamänwa, parlapasti dragonan parlapjamaraquïnwa. Nayrïri jach'a ajjsarcañ animaljam munañaniraquiquïnwa jupan nayrakatapana. Aca oraken utjirinacarusti uca nayrïri jach'a ajjsarcañ animalaruraquiw yupaychayänjja, cawquïri animalatï uca jach'a chhojjripat waliptcataynas ucaru. Wali jach'a milagronac luränjja, alajjpachat orakerus nina jalluyaniñcama take jaken uñjcata. Nayrïri jach'a ajjsarcañ animal nayrakatana uca uñacht'äwi lurañapatac munañanïña churatätap tokesti, take aca oraken jaquirinacaruw sallkjäna. Ucatsti jakenacarojj mä c'ari diosa lurayaraquïna nayrïri jach'a ajjsarcañ animalar uñtata, cawquïritejj espadampi chhojjriñchjatäsina jacayascjjataynas ucar uñtata. Aca payïri jach'a ajjsarcañ animalarusti, nayrakata jach'a ajjsarcaña animalan diosapar jacaña churañataqui munañanïñaw churatäna, uqhamata uca diosajj parlañapataqui, uqhamarac qhitinacatejj uca diosar jan yupaychqui ucanacar jiwarayañapataqui. Uqhamarus acampwa luraraquïnjja: jisc'arus jach'arusa, pobrerus kamirirusa, libre sarnakasirirusa jan ucajj esclavo jakerusa, cupi amparapatsa, jan ucajj parapatsa mä chimpumpiw chimpt'äna. Janiraquiw qhitis alasjjanisa ni aljasjjanisa janitï uca jach'a ajjsarcañ animalan sutipampi chimpt'atäcchi ucapachajja, uqhamarac uca ajjsarcañ animalan jan numeropanïcchi ucajja. Acasti wali amuyt'añaw munasi. Qhititejj amuyqui ucajj uca ajjsarcañ animalan numeronacapjja amuyt'pan, uca numerosti mä jaken numeropawa, ucasti sojjta pataca sojjta tunca sojjtaniwa.\n Tatitojj Moisesarojj saraquïnwa: “Israelitanacarojj aqham sam: Utjaquiraquispawa, mä warmejj chachanïcasin jan wali sarnakeri, ucatsti yakha chachanacampiraqui sarnakaspa, jan chachapan yatita, uqhama jupajj uca k'añu juchanac lurcchi, janiraqui testigonacas utjcchiti, ucatsti uca luratapajj imantatäni jan qhitinsa uñjata. Ucapachasti chachajj celaraquispawa, warmipan uqham luratap laycu. Uqhamaraquiwa utjaraquispa mä chachajj warmipar celaspa jan cuna juchanïtapatsa. Ucapachajj chachajj warmiparojj sacerdoten nayräjjaparuw irpani, ucatsti mä ofrendjamwa warmipatjja churani, pä kilo cebada jac'u, ucampis janiraquiw jac'u patjjarojj aceite ni incienso warjjatcaniti, ucajj celos toketa mä ofrendätap laycu, uqhamarac mä ofrenda juchanac khanstayañataquïtap laycu. “Sacerdotejj warmiru jac'aparu irpcatasinjja, Tatituruw uñstayani, ucjjarusti sacerdotejj mä juc'a kollana uma aptasinjja mä ñek'et lurat chaturuwa uchani, ucarusti quituntaniw santuario pampat aptat lak'ampi. Ucapacharaquiw sacerdotejj warmirojj Tatitu nayrakataru uñstayasinjja ñic'utapa jararani, ucatsti amparaparojj ofrenda uchani, celasiñ toketa mä jucha khanaru uñstayañataqui; sacerdotejj amparaparojja maldición apanqui uca c'allc'u uma caturaquini, ucapachasti warmirojj mä juramento wayt'ani aqham sasa: ‘Janitejj yakha chachampi sarnakcsta, ni chachamarusa engañcaracsta, ni yakha chachampisa k'añuchascaracsta ucapachajj, janiw aca maldición apanir c'allc'u uma umantcäta ucqhajj cunsa lurcätamti. Ucampisa jumatejj chachamaru engañsta, yakha chachanacampi sarnakaracsta, uqhamata k'añuchasisa, ucapachasti Tatitojj jumarojj take jakenac nayrakatana maldispan, uqhamarac puracamas p'usutataracpan, wawamas puracamanjja usuchjata naciñapataqui. Aca mutuyawiw jumarojj jutaniwa cunapachatejj uca maldicit uma umt'cäta ucapacha.’ Ucatsti warmejj arsuniwa: ‘Uqhamäpan’ sasa. “Ucatsti sacerdotejj uca maldicionjja mä papelaruw kellkantani, ucatsti c'allc'u umampiw phisqhuraraquini, ucjjarojja uca umjja warmiruw umantayani jupar c'allc'u tucuyañapataqui. Warmin amparapatjja sacerdotejj mä ofrenda celos toket catokani, Tatitur uñacht'ayañataqui, uca ofrenda apakasinjja altararuw uchjjaraquini, ucjjarusti mä juc'a jac'u ofrendat aptasinjja, altarjjaruwa naqhantayani, amtasiñatac mä ofrendjama. “Cunapachatï sacerdotejj uca c'allc'u uma warmiru umantayani, uca warmitejj chachaparu engañchïna ucapachajj uca c'allc'u maldición apanir umajj wali c'allc'uw tucurapini, ucatsti puracapjja p'usuntayaniwa, uqhamaraquiw wawapasa usuchjasiraquini, ucapachasti warmejj take jaketaqui uñtcaya maldicitaw tucuraquini. Ucampisa warmitejj jan cuna juchanïcchi ucqhajj, janiraquiw cunas camachcaniti, ucatsti wawanïscaraquiniwa. “Take acanacaw leyinacajja cunapachatejj mä warmejj chachaparu salljani, uqhamarac chachas celoso tucuni ucqhajja, jan ucajj chachaqui celoso tucuni warmip laycu ucqhajja, ucapachasti chachajj warmiparojj Tatituruw uñstayani, ucatsti sacerdotew lurascani cuntejj aca leyinacajj sisqui uqhamaru. Chachasti ucqhajj janiw juchañchata uñjascaniti, ucampisa warmitejj juchanïchi ucqhajj mutuyatäniwa.”


Global Voices Aymarata · Medios ciudadanos ukan qillqatanaka Aka tuqita Yemen\nMä phaxsin archiwupa llamayu phaxsi 2013 1 Qillqata\nIsturyanaka Aka tuqita Yemen 21 llamayu phaxsi 2013\nYemen: ¡ Yatiqañ uñstäwi! Qillqiri Noon Arabia · Citizen Media Kunatix mä markanst waynanak tawakunakax ( tunka phisk mar jan ukax juk`am maraninaka ) 40% de tasa de analfabetismo ukhamaxa, yatiqañamp waynakak tawakunak mirt`añapampix wali... 27 sata qallta phaxsi 2011\nYemen: Mä jan walt'awit wayra tuqi uñacht'ayäwi Qillqiri Amira Al Hussaini · Citizen Media Twitter tuqiw wayra tuq uka jan walt'awix uñjasi, Saná markana yemení ukana. Pallapallanakax unxtasirinakatakiw nin naqtayapxi 22 usuchjatanakaw jichhakamax utji. Ukax jan walt'awix wayra tuqiw... 30 achuqa phaxsi 2011\nYemen: ¿Ali Abdullah Saleh Jaqitak Anataw Tukuyawipa? Qillqiri Afef Abrougui · Citizen Media Yemen sutinix palla pallanakatx (oficiales del ejército) sumyati, funcionarios, miembros del Parlamento y Embajadores jupanakan markpachar ch'amanchawipata. Akat tukuyan qalltapapach regimen Saleh uksanxa?


Bible in one year - Aymara Bible 1997 - March 6\n1. Israelitanacan Egipto marcat mistunipjjatapatsti, pä mara sarakatarusti, nayrïri phajjsinjja, Tatitu Diosajj Moisesaruw parläna, Sinaí wasarana, aqham sasa:\n2. “Israelitanacajj Pascua fiestjja amtapjjañapaw cuna urutaquitejj amtatäqui uqhamarjama.\n3. Tunca pusini uru sarakatarusti, aca phajjsina jayp'thapirusti, cawquïri yatichäwinactejj churapcsma uqhamarjamaw amtapjjäta.”\n4. Ucatsti Moisesajj saraquïnwa israelitanacarojj Pascua fiesta amtapjjañapataqui.\n5. Uqhamaw jupanacajj lurapjjäna, phajjsit tunca pusini uru jayp'thapqui uca uruna, Sinaí wasarana, cunjämatejj Tatitu Diosajj Moisesaru siscäna uqhamarjama.\n6. Ucampisa mä kawkha jan k'omachat jakenacaw utjäna, jupanacan jiwat jaquir llamct'atanacap laycu; jupanacasti janiw uca urunjja Pascua fiestancapjjañapäcänti. Jupanacasti uca urpachaw Moisesan uqhamarac Aaronan ucaru sarapjjäna.\n7. Moisesarusti sapjjaraquïnwa: —Nanacajj mä jiwat jake llamct'apjjta, ucatwa jan k'omachasipcti. ¿Uqhamasti janit nanacasti Tatitu Diosaru ofrenda loktapquiriststi, cawquïri urutejj amtatäqui uca urunjja, mayni israelitanacampi chicajja? sasa.\n8. Moisesasti jupanacarojj sänwa: —Suyt'apjjam Tatitojj jumanacat yatichäwinacapa churquitani uca urcama —sasa.\n9. Tatitu Diosajj Moisesaruw parläna, israelitanacar aqham sañapataqui:\n10. “Take jumanaca, uqhamarac wawanacamasa, nayan jach'a cancañajjaruwa Pascua fiesta amtapjjañama, cawquïrinacatejj jan k'omäpqui, mä jiwatar llamct'atap laycu, uqhamarac cawquïrinacatejj jayan jicjjatasipqui, uqhamarac saräwincasipqui,\n11. ucanacasti payïri phajjsit tunca pusin uru sarakataruw amtapjjani uca jayp'una. Jupanacasti ovej-jja mank'apjjaniwa jaru koranacampi, jan levaduran t'ant'amp cuna.\n12. Janiw khepärmanthitaquejj cunsa uywatjja jilt'ayapjjätati, ni uywan cawquïri ch'aqhapsa p'acjapjjätati. Pascua fiestjja amtapjjätaw cawquïri yatichäwinactejj churapcsma uqhamarjama.\n13. Ucampisa cawquïritejj Pascua fiesta amtañ apanucuni, k'oma jicjjatascasina, uqhamarac jan saräwinccasina, ucajj jilanacap taypitjja apanucutäniwa, uqham Tatitu Diosar jan ofrenda loktatap laycu, juchanacapatjja mutuyäwi catokaraquini.\n14. “Cawquïri jaya marcat jutir jakenacatejj jumanac taypina jacasipqui ucanacasti Pascua fiestjja amtapjjaraquiniwa, nayan jach'a cancañajjaru, take cawquïri yatichäwinactï churcta uqhamarjama. Uca quipca yatichäwinacaraquiw lurasini yakha marcat jutir jakenacampejja, uqhamarac marca quipcan nacir jakenacampisa.”\n15. Cunürutejj Arust'äwi Carpa lurapcän ucqhajj, kenayawa ucarojj muyuntäna. Jayp'untjjepansti, Arust'äwi Carpa patjjanjja, mä ninaraquiw uñstjjäna, ucatsti khepa uru khantatcamaw uca patancäna.\n16. Uqhamapuniw lurasirïna. Kenayaw urunacajj carparojj muyuntäna, arumasti ninaraqui.\n17. Cunapachatejj kenayajj carpa patjjat sartawaycän ucqhajj, israelitanacajj sarjjarupjjaraquïnwa, ucatsti cawqharutejj kenayajj sayt'cäna ucqharuraquiw jupanacajj puripjjäna.\n18. Tatitun aruparjamaw israelitanacajj sarapjjäna, uqhamarac sayt'apjjänsa, uca chekaruw kheparapjjaraquïna, cunapachatejj kenayajj Arust'äwi Carpjjaru muyuntcän ucqhajja.\n19. Cunapachatejj kenayajj walja urunaca Arust'äwi Carpa patjjan sayt'äna ucqhajj israelitanacajj sayt'apjjaraquïnwa Tatitu Diosar sirviñataqui.\n20. Kenayatejj Arust'äwi Carpa patjjan juc'a urunacaqui sayt'än ucqhajj Tatitu Diosan arsutaparojj janc'aquiw sarjjarupjjäna, ucatsti Tatitu Diosan arsutaparjamaraquiw sayt'apjjäna.\n21. Yakhepa horasajj kenayajj arumaquiw kheparäna, ucatsti khepärmanthejj wali alwat sartawayjjaraquïna; ucapachasti jupanacajj sarjjarupjjaraquïnwa. Uqhamaraqui, arumäpasa, urüpasa, cunapachatejj kenayajj sartawaycän ucqhajj jupanacajj sartawayapjjaraquïnwa.\n22. Ucampis cunapachatejj kenayajj Arust'äwi Carpa patjjan pä uru, mä phajjsi, mä mara sayt'äna ucqhajj israelitanacajj sayt'apjjaraquïnwa, janiw juc'ampi sarcjjapjjänti. Ucampisa cunapachatejj kenayajj sartawayän ucqhajj jupanacajj sartawayapjjaraquïnwa.\n23. Tatitu Diosan arsutaparjamaraquiw sayt'apjjäna, arsutaparjamaraquiw sarantapjjäna. Ucampisa Tatituruw sirvipjjäna, cunjämtejj jupajj Moisesaru arscatayna uqhamarjama.\n1. Tatitu Diosajj Moisesarojj sänwa:\n2. “Pä kollke trompetanac lurasim martillompi lek'suta, ucasti jakenacar tantachañataqui, uqhamarac sarjjaruñataquiraquïniwa.\n3. Cunapachatejj uca paypacha trompetanacajj phust'asini, ucapachajj takpach marcaw juma nayräjjaru tantacht'asini Tatitu Diosampi Jiquisiñ Carpäquis uca mantañaru.\n4. Ucampisa cunapachatejj mä sapa trompetaqui phust'asini ucqhajj tribunacan jilïrinacapaquiw tantacht'asini.\n5. Cunapachatejj trompetanacajj arnakasiñanacampi phust'asini ucqhajj cawquïrinacatejj inti jalsu tokena utjapqui ucanacaw sarjjarupjjani.\n6. Payïri phust'äwirusti, aynach token utjapqui ucanacaw sarjjarupjjaraquini. Trompetanac phust'añatejj arnakasiñampïchini, ucajj sarjjaruñataquiraquïniwa.\n7. Ucampisa trompetatejj alekaqui phust'asini ucajj marcan tantacht'asiñataquiquïniwa.\n8. Sacerdotenacampi, Aarón chachan wawanacapampiquiw trompetanac phust'añataquejj utt'ayatäpjjani. Aca leyinacajj jumanacataquejj wiñayatac uchatäniwa.\n9. “Cunapachatejj uñisirinacamajj quipca orakepan nuwantapjjätpan, jumanacan nuwasiri mistupjjañamataqui, ucqhajj trompetanac phust'apjjam, uqhamarac wali jach'at art'asipjjam. Uqhamatwa naya Tatitu Diosamajj jumanacat amtasï, ucatsti uñisirinacamatwa khespiyapjjäma.\n10. Uqhamaraqui trompetanacjja phust'asipjjam, cusisiña urunacansa, fiesta urunacansa, machak phajjsïqui ucapacha, cunapachatejj nactayasin sacrificionac loktapcäta, uqhamarac sumancaña sacrificio loktasipcäta ucapacha. Uqhamatwa nayajj jumanacat amtasipjjäma. Nayaw jumanacan Tatitu Diosamätjja.”\n11. Pä mara, payïri phajjsina pä tunca urunaca sarakatarusti, kenayajj sartawayjjänwa Arust'äwi Carpa patjjatjja.\n12. Israelitanacasti Sinaí wasaratjja sartawayjjapjjaraquïnwa. Kenayasti Parán sat wasararuw sayt'araquïna.\n13. Cunjämtejj Tatitojj Moisesaru siscatayna uqhamarjama.\n14. Nayrakatasti cawquïri ejercitotejj Judá tribun wiphalapanïcäna ucanacaw sarantapjjäna, jupanacan jilïripasti Naasón sat Aminadab chachan wawapänwa.\n15. Isacar tribun ejercitopan nayrakataparojj, Natanael sat Zuar chachan wawapaw sararaquïna.\n16. Uqhamarac Zabulón tribun ejercitopa nayrakataparojj, Eliab sat Helón chachan wawapaw sararaquïna.\n17. Ucapachasti, Arust'äwi Carpa jararasinjja Gersonan, uqhamarac Merarin wawanacapaw apjjarusin thaquinjam apapjjäna.\n18. Ucjjarusti sarapjjänwa cawquïri ejercitotejj Rubén tribun wiphala panïqui ucanaca; jilïripasti Elisur sat Sedeur chachan wawapänwa.\n19. Simeón tribun ejercitopa nayrakatarojj Selumiel sat Zurisadai chachan wawapaw sararaquïna.\n20. Gad tribun ejercitop nayrakatarojj Eliasaf sat Reuel chachan wawapaw saräna.\n21. Ucjjarusti Coat chachan wawanacapaw sarapjjäna. Kollan yänac apt'asita. Cunapachatejj jupanacajj puripjjän ucqhajj, niyaw Arust'äwi Carpajj sayt'ayatäjjäna.\n22. Ucjjarusti, cawquïri ejercitotejj Efraín tribun wiphalapanïcän ucanacaw sarapjjäna, jilïripasti Elisama sat Amiud chachan wawapänwa.\n23. Manasés tribun ejercitop nayrakatarojj Gamaliel sat Pedasur chachan wawapaw saräna.\n24. Benjamín tribun ejercitop nayrakatarojj, Abidán sat Gedeoni chachan wawapaw saräna.\n25. Mayni ejercitonac khepatsti sarapjjänwa cawquïri ejercitotejj Dan tribun wiphalapanïcäna ucanaca. Jilïripasti Ahiezer sat Amisadai chachan wawapänwa.\n26. Aser tribun ejercitop nayrakatarojj, Pagiel sat Ocrán chachan wawapaw saräna.\n27. Neftalí tribun ejercitop nayrakatarojj saränwa, Ahira sat Enán chachan wawapa.\n28. Uqhamwa israelitanacan ejercitopajj sarapjjäna, cunapachatejj thaquinjam sarapcän ucapachajja.\n29. Moisesasti mä urojj warmipan jilaparuw jawsäna, ucasti Hobab satänwa, Reuel sat madianita chachan wawaparaqui, ucatsti sänwa: —Nanacajj sarasipctwa cawquïri oraktejj Tatitojj churämaw sapquitu ucaru. Jutam, nanacampi chica sarañäni, sum uñjapjjaraquïma, Tatitojj arupampiw arsu Israel marcar munasiñampi uñjañataquejja —sasa.\n30. Ucampis Hobab chachajj juparojj sänwa: —Janiw sarquiristti, orakejjaruquiw cuttjjä, cawqhancquitejj familianacajjajj ucaru —sasa.\n31. Moisesasti sascaquïnwa: —Jan sarcamti, jumajj sum uñjtajja cawqharutejj wasaran puripquirista ucjja, uqhamarus jumawa irpapjjetasmajja.\n32. Jumatejj nanacampi chica saräta ucqhajj jaljasiñäniw cawquïri suma yänactejj Tatitojj churquistan ucjja —sasa.\n33. Uqhamaw Tatitun kollupat sarjjapjjäna. Tatitu Diosan suma Arust'äwiru Mantayir Arcapajj jupanacan nayrap saräna, quimsüru sararusti mä cheka thakapjjäna samart'añataqui.\n34. Urusti, Tatitun kenayapajj jupanac patanjamwa saräna, cunapachatejj jupanacajj thaquinjam sarjjarupcän ucqhajja.\n35. Cunapachatejj Diosan arcapajj sarjjarüna ucqhajj Moisesajj sänwa: “¡Sartasim Dios Tatitu! ¡Uñisirinacamas ananucutäpan!, ¡jumaru uñjasajj uñisirinacamajj jaltjjapjjpan!” sasa.\n36. Ucampis cunapachatï arcajj sayt'cäna ucqhajj, Moisesajj sänwa: “¡Jichhajj cutt'anim Tata, israelan jan jact'caya ejercitoparu!” sasa.\n6. Jumajj acapach diosanacar yupaychirinacarojj uñistawa, nayasti Tatituruw take chuymamp iyawsta;\n7. qhuyapayasiñam laycuw cusista, c'uchirasiracta. Jumaw llaquinacajj amuyistajja, jacañajjan chijinacap uñjaractajja;\n8. janiw uñisirejjan amparapar catuyquistati, suma thaquiruw cayunacajj tact'ayistajja.\n9. Tatay, nayat qhuyapt'ayasita, jan walt'añar jalantirjamätwa: nayranacajjajj llaquimp ch'amact'atawa, takpach janchejjasa, chuymajjas tucusisquiwa.\n10. Jacañajjajj llaquimpiw aynacht'asqui, sarnakañ urunacajjajj aykoñampiw tucusisqui; ch'amajjajj llaquinacampiw t'uqhasisqui, janchejjas tucusiscaraquiwa.\n11. Takpach timajjataquejj larusiñaquëjjtwa, uta jac'a masejjataquis sawcasiñaquëjjtwa, nayar uñt'irinacataquis ajjsarcañätwa, nayar uñjasajj cawqhans jaltjjapjjaquiwa.\n12. Jiwatarjamaw armanucjjapjjetu, jiq'illitar uñtataquëjjtwa.\n13. Jakenacan c'achhat parlasitanacap ist'twa, take cunaw ajjsarayitu; mayar tuct'asaquiw nayar aynacht'ayañataquejj amuyt'apjje, ¡nayar jiwayañataquiw amtapjjaraqui!\n14. Nayasti, Tatay, jumaruw take chuymamp alcatsma: “Jumaw nayan Diosajjätajja” saracsmawa.\n7. Cunapachatï jucharar jakejj jiwjje ucqhajja, tucusjjewa amtäwinacapasa, suyt'äwinacapasa.\n8. Diosajj asqui jakerojj t'akhesiñatjja khespiyiwa, ucatsti jupa lantejj jucharar jakeruwa t'akhesiñaru uchi.\n9. Jucharar jaken arunacapajj masinacaparojj tucjiwa, ucampis asqui jakenacan ch'iqhi cancañapaw khespiyi.\n10. Asqui jakenacan nayrar sartatapatjja marcajj cusisiwa; ñankha jakenacan jiwatapatjja cusisiñat t'iscti.\n11. Asqui jakenacan suma luratanacapampiwa marcajj jach'ar aptasi, ucampis jucharar jakenacan arunacapasti tucjiwa.\n30. Uca chekat sarjjasinsti, Galilea chekwa pasawayapjjäna, Jesusasti janiw qhitin yatiñaps muncänti.\n31. Jupajj discipulonacapar yatichasajj sänwa: —Jaken Yokapajj jakenacan amparapar catuyatäniwa; jupanacasti jiwayapjjaniwa, ucatsti quimsüru jiwatat jactjjani —sasa.\n32. Jupanacasti Jesusan parlatapjja janiw amuyt'apcänti, jupar jisct'añsa ajjsarapjjaraquïnwa.\n33. Ucatsti Capernaum marcaruw puripjjäna. Utancjjasinsti, Jesusajj discipulonacaparuw jisct'äna: —¿Cunjjatarac jumanacasti thaquin ucatak parlapjjtasti? —sasa.\n34. Jupanacasti janiw arsuñ munapcänti: “¿Qhitis jiwasanac taypin jilïrejja?” sasa thaquin parlapjjatapata.\n35. Jesusasti kont'asisinwa tunca payani discipulonacaparojj jawsäna. Ucatsti saraquïnwa: —Qhititejj jilïriña muni ucajja jisc'ar tucuñapawa, takenir sirviñaparaquiwa —sasa.\n36. Ucatsti Jesusajj mä yokall wawaruw jupanac taypir sayt'ayäna. Amparanacapar ichjjarusinsti, sänwa:\n37. —Qhititejj aqham wawaru nayan sutejjan catokqui ucajja nayaruw catoketu. Nayar catokeristi janiw nayarus catokquituti, jan ucasti qhitanquitu ucaruw catokaraqui —sasa.\n38. Juanasti Jesusarojj sänwa: —Yatichiri, mayniruw uñjapjjta sutimana ñankha ajayunac alissusquiri. Ucampis nanacajj jarc'apjjtwa jan jiwasanacamp chic sarnakatap laycu.\n39. Jesusasti sänwa: —Jan jarc'apjjamti, janiw qhitis nayan sutejjar milagronac lurasinjja nayjjat jan walinac parlcaspati.\n40. Qhititejj jan jiwasanac conträqui ucajja, jiwasanacampïsquiwa.\n41. Qhititejj jumanacar Cristoncapjjatam laycu mä vaso umacsa nayan sutejjan wajjt'apjjätamjja, chekpachanwa jupajj mä churäwi catokani.\n42. “Qhititejj nayar iyawsir jisc'a wawanacaru juchar puriyaspa ucqhajj, uca jakejj walïspawa mä jach'a molino kalampi cuncar chinuntasina kota mankharu jakontatäñapajja.\n43. Amparamatejj juchar puriyañ munstamjja, walïspaw qharekjjañamajja, ucatsti juc'amp sumäspaw wiñay jacañar ch'ulla amparan mantañamajja; pä amparanpacha infiernor mantañamat sipansa, jan jiwarir ninan naqhañat sipansa.\n44. [Qhayanjja lak'onacajj janiw jiwarquiti, ninas janiraquiw jiwarcaraquiti.]\n45. Cayumatejj juchar puriyañ munstamjja, walïspaw qharekasjjañamajja, ucatsti juc'amp sumäspaw ch'ulla cayuni wiñay jacañar mantañamajja, pä cayunpacha infiernor jakontatäñamat sipansa, jan jiwarir ninan naqhañat sipansa.\n46. [Qhayanjj lak'onacajj janiw jiwarquiti, ninas janiraquiw jiwarcaraquiti.]\n47. Nayramatejj juchar puriyañ munstamjja, apsjjam, ucatsti juc'amp sumäspaw Diosan marcapar ch'ulla nayran mantañamajja, pä nayranpacha infiernoru jakontatäñamat sipansa.\n48. Qhayanjj lak'onacajj janiw jiwarquiti, ninas janiraquiw jiwarquiti.\n49. “Takeniw ninampejj jayumpjam jayunchatäpjjani, [take sacrificionacasti jayunchataraquïniwa].\n50. Jayojj sumawa. Ucampis cunapachatejj jayojj ch'aphakäjjaspajja, ¿cunampirac suma jayu tucuyapjjasmasti? Jumanacanjja jayojj utjpan, ucatsti sumancañan jumanac purajj jacapjjaraquim.”


Global Voices Aymarata » Cumbre de GV ukan chikanchasirinaka, Magallanes ukat yaqha ch’axwawinakat Cebú markat yatiña · Global Voices Aymarata » Print\nCumbre de GV ukan chikanchasirinaka, Magallanes ukat yaqha ch'axwawinakat Cebú markat yatiña\nJaqukipäw uñt'ayata/apkatata 26 Jallu qallta phaxsi 2014 22:00 GMT 1\t · Qillqiri Karlo Mongaya (es) ukan jaqukipiri\tLaura Schneider, Victoria Tinta Quispe\nCategoria-naka: Asia Oriental, Filipinas, Citizen Media, History, Viajes\n1. Chinuqa phaxsinw Global Voices jach'a mathapiwir Cebú markar uraqpachat may may markanakat purinipxäni, Fernando Magallanes portugues arst'ir jilan sarnaqäwipat amtkayaw purinipxani.\nMagallanes, 1519 ukat 1521 maranakanx Océano Atlántico ukat Pacífico ukanak makiptatayna ukatx «mar pacífico». ukham Rey de España, Carlos V, ukanakan Magallanes jupan Asia uksar sarkasin mä thakhi thaqhañapatak ixwatayna.\nCebú Isla Mactan uksanw uka portugués jilax filipinus jupanakan jiwayat uñjasitayna, Ukasanx Datu Lapu jupaw filipinus jupanakar p'iqincht'atayna. Ukax 27 uru qasäwi phaxsin 1521 maran Isla Mactan ch'axwawin 237 tripulantes ukhaw 5 barcos ukan sarapxatayna, ukatx 18 ukhakiw Victoria nave ukar purxapxatayna, ukatx Sevilla, España ukaruw kut'awayxapxatayna,1522 maran nayraqatar sarantaskañatakiki.\nCréditos de la imagen: http://upload.wikimedia.org/wikipedia/commons/a/ab/Magellan_Elcano_Circumnavigation-en.svg\n2. Cebú sutix cebuano sibu uka arut jutiriwa,ukax sañ muniwa chhalaqa jan ukax alakipasiña.Isla de Mactan uka arux mangatang ukat jutiriwa.\nColonización española uka nayraqatax Cebú markan noreste uksankir puertos ukanakax sinibu-ayng hingpit sutimp uñt'atapxanwa. “Ukax aljañawj chiqa sañ muni,” uksarux China, India ukat Japón markanakatw alakipasirinakax jutapxirïna.\nUkatx Cebu markax Sugbo,&nbsp sutimp uñt'taxataynawa; jan ukax phichhantat uraqi. Markachirinakax Sultanatos Mindanao uksan janïr kuns ist'kasaw nin phichhapxirïna, ukanakax islas del archipiélago de Filipinas uksanw esclavos jupanakar thaqhapxiritayna. Ukatwa Kang Sri Lumayng Sugbo, jan ukax «la ciudad arrasada de Sri Lumay» ukham sutinitayna. Sri Lumay jupax Cebu markanx nayrïr gobernante ukhamataynawa.\nReinado de Humabon uka utjañkamax, Sri Lumay, Lapu-Lapu, Isla Mactan uksan jutïr gobernador jupaw Borneo uksat norte de Sugbo Mandawili uksar puritayna, jichhax Mandaue sutimp uñt'ataxarakiwa. Lapu-Lapu juparuw ordenó a sus hombres para acechar los barcos que se dirigían al centro de comercio en Sugbo uksar sarir barcos ukanakar ananukuñatakiw orden uk churatayna. Ukatw uka isla ukax mä asxarkay chiqa uñt'ataxatayna.\n3. Cebú markax pä phaxsin jallu qallta phaxsin 1898 maran independencia del colonialismo español ukham utjawayatayna, anata phaxsinx 1899 maranx invasores estadounideses ukanakarakiw puritayna.\n333 mara makiptatatx cebuanos jupanakax independiencia movimiento revolucionario Katipunan uka ch'axwawirurak utjayapxi ukax Andrés Bonifacio jupan p'iqincht'atarakiwa. Aka sartasiwix Manila uksan 23 uru llumpaqa phaxsin 1896 maran qalltasiwayi ukatx yaqha markankaruw puriwayi.\nCebú markanx anticolonial ch'axwawix 3 uru qasawi phaxsit 1898 maran qalltasiwayi, revolucionarios cebuanos ukat fuerzas españolas uka ch'axwawix 24 uru jalluqallta phaxsit 1898 marakamaw utjawayi.\nAka independencia ukax juk'a pachakiw utjawayi. Gobernador interino Pablo Mejía Cebú markx fuerzas estadounidenses ukanakarux 22 uru anata phaxsit 1899 maran katuyatayna. Ukat chikat Cebú markax filipinas ukan qhiparatayna. Uktax ch'axwawix 1906 marakamaw utjatayna.\n4. Segunda Guerra Mundial Cebú markarux aynacht'ayataynawa. Ukampirus janiw fuerzas japonesas ukanakat jilpachx jan walt'aykataynati, jan ukasti estadounidenses uksankirinakaw jilpachx jan walt'ayawayatayna, liberación de Cebú uka jikxatañatakix bombardeos ukat jisk'acháwinaka ukhamaw utjatayna.\nYatxatatanakarjamax ch'axwawix 25 maraw Cebú markar jan walt'ayatayna. Uka ch'axwawin jach'a utanaka, fabricas, yapuchawinaka ukat chäkanak jan walt'ayatayatanak wasitamp lurxañatakix 10 billones qullqiw aptatatayna.\n5. Cebú markax «Ciudad Reina del Sur» ukham uñt'atawa. Uka sutix qalltatpachx Iloilo marka ukham khä 1898 maranx sutichapxatayna, ukax Reina de España ukan puritapata.\nReina española regente, María Cristina jupankax Lloilo markarux jach'anchapxataynawa, La Muy Leal y Noble Ciudad sasina, ukax 1ir achuqa phaxsit 1898 maran ukham suticht'apxatayna.\nCebú markax Segunda Guerra Mundial qhipatx segundo centro urbano jach'a marka ukham uñt'ataxataynawa.\nResil B. Mojares, The War against the Americans: Resistance and Collaboration in Cebu 1899-1906 (Quezon City, Ateneo de Manila University Press, 1999).\nURL to article: https://aym.globalvoices.org/2014/12/6957


Taypi sata phaxsin 1ïr urupat uksarux Boliviamp Chilimpix mayj sarnaqxapxani sasaw tata Moralesax sawiyi\nTata Evo Morales, Bolivia Markan Jilïr Irpiripa (BTV)\nLa Haya Jach’a Taripañ Utankirinakax taypi sata phaxsit 1ïr uru saraqkipanw lamar quta taripäwxat qhipa amuyup uñt’ayxani, sasaw Bolivia Markan Evo Morales Ayma Jilïr Irpiripax jichhür arsuwiyi.\n“Boliviamp Chilimpix taypi sata phansin 1ïr urupat uksarux mayj apasxapxani. Amtanakax phuqhaspan. Aka maran taypi sata phaxsin 1ïr urupat uksarux Chilimp jan walt’äwinak askichañ qalltañäx utjpan. Jak’apur jakir markanakätanwa, jila kullakjamätanwa. Ukax wiñayatakiwa. Janiw jaytjat jan walt’äwinakax utjkaspati”, sasaw Qucha Pampanx yatiyirinakar sawiyi.\nTata Moralesax kunjams lamar qutxatx chiqpach arsus, kamachinakamp, kikipat uñjasiñ utjañap mayis taripayawiyata ukxat arsuwiyi. Uka pachparakiw, Chilirux suma chuymamp lamar qutar mistuñxat aruskipañakiw mayita sasin qhanancht’awiyi.\nTukuyañatakix, La Haya Jach’a Taripañ Utan qhipa amtapx jan llakisisaw Boliviankirinakax suyasktan, sasaw sawiyi./RAR\nTata Moralesax khithinakati notariöñatak yant'asiwiyapki jupanakaruw jallallt'awiyi\nTata Moralesax kunjams aksa markanakanx qamarinakat arxatasirinakax ch'amaniptasipki ukxat amuykipt'añ mayiwiyi\nJanir kamananak tantachasipkipanx, jichhüruw yaqhip Bolivia irpirinakamp Paraguay irpirinakampix tantachasiñ qalltapxani\nIrpirinakar k'umirinakax chhijlläw jan walt'ayañ munapki ukw marka irpirinakax k'umiwiyapxi\nKamachirinakax tata Cocaricor jiskhxatañatakiw tantachasipxani\nTata Moralesax mä wakicht'ayat kamach 50 waranq Dignidad Paylläwir irxatañatak kamach luririnakar apayi\nChimorén walja jaqix jikthaptawayktan ukham Santa Cruzan jikthaptañäni sasaw tata Moralesax CONALCAMankirinar sawiyi\nJilïr Irpirix tata Raúl Castroruw 88 mara phaqhipan aruntt'awiyi\nJichhüruw taypi sata phaxsin utjkan uka chhijlläwitakix markachirinakar qillqantañ qalltatäxi


Apocalipsis 10 - Holy Bible [Aymara Bible 1997] - (Apo 10)\nUcatsti mä wali munañani angelaruw alajjpachat sarakasinquir uñjta mä kenayampi muyuntata, p'ekeparusti mä cürmini cuna. Ajanupajj intir uñtataw khanäna, cayunacapasti ninar uñtataraquïnwa.\nAmparaparusti mä jisc'a libro apt'ataraquïnwa. Cupi cayupsti jach'a kotjjaruw tact'asi, ch'eka cayupsti orakjjaruraqui.\nUcatsti mä leonar uñtataraquiw wali jach'at art'asïna. Cunapachatï art'ascäna ucqhajj pakallko khejjokhejjonacaw ist'asiraquïna.\nCunapachatï uca pakallko k'ejjok'ejjonacajj pasjjäna ucqhasti, nayajj kellkañajjänwa, ucampis mä aru alajjpachat ist'ta aqham sasa: “Amuqui imjjäsim cuntejj uca pakallko khejjokhejjonacajj parlqui ucjja, janiraqui kellkamti” sasa.\nUcatsti cawquïri angelatï kotjjaru, uqhamarac orakjjaru tact'atäcän ucajja, cupi amparapwa alajjpacharu aytäna.\nUcatsti mä juramento luraraquïna, qhititejj wiñayataqui jacqui, qhitiraquitï alajjpachsa, acapachsa, kotsa, take cunsa lurqui ucan sutipjjaru: “Janiw jichhajj juc'ampi suyascjjaniti.\nCunapachatï pakallköri angelajj trompetap phust'ani ucqhajja, Diosan imantata amtatanacapajj phokhasjjaniwa, cunjämtï jupajj profetanacap toke yatiyquistän uqhamaru” sasa.\nCuna artï nayajj alajjpachat ist'cäyäta ucajja, wasitatwa nayampi parläna, aqham sasa: “Saram, cawquïr angelatejj kotampiru, orakjjampiru tact'atäquis ucaru, ucatsti amparapancquis uca jist'arat jisc'a libro catum” sasa.\nUcatsti angelan ucaruw sarta: —Uca jisc'a libro churita —saractwa. Jupasti saraquituwa: “Acajj catum, ucatsti mank'antam. Lacamanjja misq'ir uñtata mojjsäniwa, puracamansti wali c'allc'uraquiw tucjjani” sasa.\nUcatwa uca jisc'a libro catta, angelan amparapat apakasinsti mank'antaractwa; lacajjansti misq'ir uñtata wali mojjsapunïnwa, puracajjansti wali c'allc'üjjaraquïnwa.\nUcatsti sapjjaraquitänwa: “Jichhajj wastat parlañamawa cuntejj Diosajj sisqui take marcanacata, take casta parlani jakenacata, uqhamarac jach'a reyinacatsa uca” sasa.


yakha diosanacaru yupaychasina uqhamaraqui ucanacar quillt'asiraquini, phajjsirüpasa, intirüpasa, warawaranacarüpasa, cawquïri luräwinactejj Diosajj jan lurañas munqui ucanac lurasa.\nAca leyisti taketaquiwa, marcas taypin nasqui ucanacataqui, uqhamarac jumanac taypin jacapqui uca yakha marcanquir jakenacataqui.”\n“Jaya marcanquir jakerusti janiw nuwätati, ni llaquisiyätasa, jumanacasti uca quipca jaya marcanquir jakenacäpjjaraquiyätawa Egipto marcanjja.\n“Janiraquiw jaya marcanquirirojj t'akhesiyätati, jumanacasti Egiptonjja jaya marcanquir jakenacäpjjaraquiyätawa uca laycusti yatipjjtawa yakha marcanjja cunjämatejj jacañäqui ucjja.\n Ucatsti uñjaractwa amsta toket mä jach'a tutuca thayar uñtata jutasquiri; mä jach'a kenayatsti ninaraquiw mistuscäna llijullijur uñtata, ucaru muytatasti mä jach'a khanaw khanascaraquïna. Uca nina taypinsti mayaw c'ajascaraquïna mä suma metaläcaspas uqhamaw llijunïna, uca chica taypinsti mayninacaw utjaraquïna mä pusi jakenacäcaspas uqhama. Ucanacatsti sapa mayniw pusi ajanuni uqhamaraqui pusi chhekhanacani uqhamapjjäna, charanacapasti chekaquiraquïnwa, cayu sillunacapasa vaca kallun sillunacapjamaraquïnwa, ucasti mä suma llijquiri broncëcaspas uqhamaw khanaraquïna.\nUqhamaw alajjpachasa, acapachasa uqhamaraqui ucanacan take cunanacatejj utjqui ucanacasa tucuyatäjjäna.\nTake uca jakenacajj cuntejj Diosajj churañatac arsuwaycäna uc jan catokasaw jiwarapjje, ucampis iyawsañanïpjjatap laycojj jayatac uñtapjjäna. Uqhamatwa yatiyapjjäna acapachana sarir jakenacäpjjatapa.\nJan armt'asipjjamti utanacamar visitanac catokañjja, uqham lurasajj yakhepanacajj jan yatisaquiw angelanacs catokapjjäna.\nWali jaya marcatwa juti, jaken jan uñjcat jaya marcata. Ucasti Tatituwa, colerasiñapan phokt'ataw juti, take aca orakpacharu t'unjañataqui.\n“Aca leyisti cawquïri jakenacatejj yakha marcat jutasin jumanac taypin jacqui ucanacataquiwa, uqhamarac pachpa jumanaca israelitanacataquisa. Nayätwa jumanacan Tatitu Diosamajja.”\nUcatjja Esdrasajj saraquïnwa: “Jumaquïtawa Tatitojja, uqhamarac janiw yakha Diosajj utjquiti. Jumaraquiw alajjpachsa lurtajja, uqhamarac alajjpachata juc'amp altoncqui ucsa, ucatsti take warawaranacsa; jumaraquiw oraksa lurtajja take cunatejj ucan utjqui ucanacamppachsa, jach'a kotanacsa, uqhamarac cunatejj ucan utjqui take ucanacsa. Jumaw take cunanacarus jacaña churtajja. Ucataracwa alajjpachanquir angelanacas jumar yupaychapjjtamjja.\nAlajjpachajj asqui cancañap yatiyi, marcanacasti khapak cancañap uñjapjje;\nUcatsti Éfeso marcan secretariopajj jakenacaru amuct'ayasinjja sänwa: “Efesonquir tatanaca, take jakew yatipjje Éfeso marcajj Diana diosan templop uñjirïtapjja. Acaruraquipï mä jupar uñtatajj alajjpachat jalaktanejja.\nAlajjpachanacasti ucan utjirinacasa cusisipjjam. Ucampis, ¡wali llaquisiñaraquiw oraken uqhamarac kotan utjirinacataquejja! Supayasti jumanacan ucaruw wali colerat juti, tiempopan juc'aquïtapa yatisina” sasa.\n Inaquiw mankhapachcamas sarakasipcani, ucatsa wayuraniraquïwa, inaquiw alajjpachanacarus maqhatasipcanejja, ucatsa wayokaniraquiquïwa. Carmelo kollu patarus imantasisipcpan, ucacamas sararaquiquïwa thakerejja; nayrakatajjattejja kota mankharu imantasipjjanejja, nayasti qhitaraquïwa mä jach'a lak'oru tucjaniñapataqui.\n Uca t'ijut'ijunacasti guerrar sarir caballonacjamänwa, p'ekenacaparojj mä kori coronampjam asjjatata, jake ajanut ajanunjamaraqui. Ñic'utanacapasti warmi ñic'utjamänwa, laca ch'aqhanacapasti leonan laca ch'aqhapjamaraqui. Janchinacapasti mä hierro isimpi isthapitjamänwa, chhekhanacapasti wal chhullokeraquïna cunjämtï guerran jalir caballonacajj chhullokquis uqhama. Wich'inqhanacapasti alacrán sat lak'on wich'inqhapjamänwa, mich'in cuna. Uca wich'inqhanacapampisti ch'amaniraquïnwa jaker pheska phajjsi t'akhesiyañataqui. Uca t'ijut'ijunacasti mä jilïrinïnwa, uca jilïripasti uca ch'amac mankhat mistuniri angelänwa. Aca angelasti hebreo arunjja Abadón satänwa, griego arunsti Apolión sataraqui, ucajj t'unjiri, sañ muni.\n Cunapachatejj jakenacajj aca orakeru phokhantjjapjjän ucapachajj phuchanacanïpjjänwa, Diosan wawanacapasti uca warminacan jiwaquïpjjatapwa uñjapjjäna. Ucatsti uca warminacwa catuntasipjjäna, ucanacampiw mayachasipjjaraquïna. Uqham uñjasinsti Diosajj sänwa: “Janiw jakerojj wiñayataqui jacaycjjäti, jupasti janchiquiwa. Uqhamasti pataca pä tuncani maranacaquiw jacani” sasa. Cunapachatejj Diosan wawanacapajj jakenacan phuchanacapampi wawanïñataqui mayachasjjapjjän ucqhajj wali jach'a jakenacaw orakenjja uñstäna, uca khepatsa uqhamaraqui, jupanacasti wali ch'amani jakenacänwa nuwasiñataquejja, wali aytata jakenacänwa uca nayra tiemponjja. Cunapachatejj Tatitojj jakenacan sinti jan walinaca lurapjjatap uñjän ucqhajja, uqhamaraqui jakejj ñankha lurañacpuni amtascatapatjja, jupajj jaquir uscutapjja wal amtäna, walirac chuymapjja usuyasïna, saraquïnwa: “Aca oraketjja jake uscutajj-jja k'al chhaktayä, uqhamarac uywañ animalanacarusa, orakenjam katatnaktirinacarusa, jamach'inacarusa. ¡Walpun amtta ucanac uscutajj-jja!” sasa. Ucampisa Tatitojj Noerojj wali sumwa uñjaraquïna. Acaw Noen sarnakäwipajja. Noesti wali suma jakënwa, Diosar jaysasapuniw sarnakaraquirïnjja. Jakenac taypinsti jupa sapaquiw Diosan munañaparjamajj sarnakäna. Noesti quimsa wawanacaniraquïnwa, ucanacasti Sem, Cam, uqhamarac Jafet satänwa. Diosataquisti aca orakejj ñankha lurañampi cunayman casta jan wali lurañanacampi phokhantatänwa, take jakenacasti jan walëjjapjjapunïnwa. Diosasti uca take ñankha lurañanacajj aca oraker phokhantatäp uñjasinsti, Noerojj sänwa: “Take jakenac tucjañwa amtta. Jupanacan jucha luratanacap laycusti aca orakenjja jan walt'añanacaquiw utj-jje, uqhamasti take jupanacaru, uqhamarac take acapacharuw tucjä. Jichhajj mä arca lurasim gofer sat maderata, uca arca mankharusti cuartonaca luraraquim, uqhamarac arcarojja mankhatsa, ankäjjatsa breampi sum lluch'suraquim, umajj jan mantañapataqui. Uca arcasti aqhama tupunacanïñapawa: Largorusti pataca quimsa tunca pheskani metroni, anchorusti pä tunca payani chicatani metroniraqui, altorusti tunca quimsani chicatani metroniraqui. Quimsa pisoni luraraquïta, mä ventanani, ucasti techotjja medio metrorjama, maysa tokerusti mä puncu luraraquïta. Nayasti mä jach'a jallu apayanï, ucasti take aca orakpachwa chhaktayani, uqhamarac aca orakenjja take cunatejj jacqui ucsa k'alwa t'unjaraquini. Take cunatejj aca oraken utjqui ucanacasti jiwarapjjaniwa. Ucampisa jumampejj mä suma arust'äwi lurä, uca arcarusti yokanacamampi, warmimampi, yojjch'anacamampi, uqhamarac jumampi ucanacaw mantapjjäta. Uqhamaraquiw arcarojj apäta take animalanacatjja mä kachumpi, mä orkompi, ucasti cuna casta animalanacatejj aca oraken utjqui ucanacata, uqhamata jumjamaraqui jacapjjañapataqui. Jumampi chekasti arcarojj take castatjja mantapjjaniwa pä animalanaca: Jamach'inacatsa, uqhamarac uywañ animalanacatsa, orakenjam katatnaktir animalanacatsa, uqhamat jacasipcañapataquiqui. Ucjjarusti take casta mank'añanac apthapiraquim, ucatsti imam, uqhamat jumasa, animalanacasa mank'añanïpjjañamataqui” sasa. Noesti cunjämtejj Diosajj siscatayna uqhamwa take cunsa luräna.\n [1-3] Naya, sacerdote Ezequiel, Buzi sat jaken yokapa, mä uruw nayajj Quebar sisqui uca jawira thiyan sayt'ata, ucancascäyäta, Babilonia orakena, cawquïrinacatejj uca jaya marcaru preso apatäpcäna ucanacampi chica. Uqhamäquiriruw alajjpachajj jist'artäna ucatsti Diosarojj tronopjjan kont'ata uñjaracta. Uca urojj pheska uru sarakatänwa pusïri phajjsita, quimsa tunca mararaquïnwa Joaquín reyejj preso apatäcän ucatjja niya pheska mararaquejjänwa. Tatitusti nayjjaruw amparapjja lokjjatitu. *** *** Ucatsti uñjaractwa amsta toket mä jach'a tutuca thayar uñtata jutasquiri; mä jach'a kenayatsti ninaraquiw mistuscäna llijullijur uñtata, ucaru muytatasti mä jach'a khanaw khanascaraquïna. Uca nina taypinsti mayaw c'ajascaraquïna mä suma metaläcaspas uqhamaw llijunïna, uca chica taypinsti mayninacaw utjaraquïna mä pusi jakenacäcaspas uqhama. Ucanacatsti sapa mayniw pusi ajanuni uqhamaraqui pusi chhekhanacani uqhamapjjäna, charanacapasti chekaquiraquïnwa, cayu sillunacapasa vaca kallun sillunacapjamaraquïnwa, ucasti mä suma llijquiri broncëcaspas uqhamaw khanaraquïna. [8-9] Uca pusi ajanupata uqhamaraqui uca pusi chhekhanacapat sipansti, uca pusinisti jake amparat amparanacanïpjjaraquïnwa, pusi chhekhanacap c'uchuna. Chhekhanacapasti jupanaccamaw jicthaptapjjaraquïna. Sarasasti janiw kheparu uñtanipcaraquïnti jan ucasti nayrakataruw sarapjjänjja. *** Uca pusinin ajanunacapasti aqhamaraquïnwa: Nayräjja ajanusti jake ajanuraquïnwa, cupi toke ajanusti mä leonana ajanupjamaraqui, ch'eka toke ajanusti, mä orko vacan ajanupjamaraqui, khepäjja ajanusti mä jach'a siwek'ara jamach'in ajanupjamaraquïnwa. Chhekhanacapasti amsta tokeruw janatattapjjaraquïna. Ucanacat paninisti jupanaccamaw jiquintasipjjaraquïna, payïrimpisti cuerponacapwa imantasipjjaraquïnjja. Takenis nayra tokeruw sarapjjaraquïna, sarasasti janiw kheparu cutiquipstanipcaraquïnti. Cawcsarutejj Diosan ch'amapajj jupanacaru apcänsa ucsaruw sarapjjaraquïna. Uca pusinisti mä sanq'iri q'illiminacjamaraquïnwa, jan ucajj mä nina wiyar uñtataw ucsa acsa sarnakapjjaraquïna uca taypinjja; uca ninasti walpun c'ajaraquïna, ucatsti uca nina taypitjja llijullijunacaraquiw mistunïna. Uca pusinisti janc'aquiw jutapjjäna sarapjjaraquïna mä llijullijunacäpcaspas uqhama. Uca pusiniru uñtasasti, orakensti sapa mayni thiyanjja mä ruedaraquiw utjäna. Uca pusi ruedanacasti jupanaccama quipcaquïpjjänwa cunjämatejj luratäpcäna uqhamarusti topaciojj khanquisa uqhamaw khanapjjaraquïna. Amuyatatjja uca sapa mayni ruedanac taypinjja yakha ruedanacas utjcaspa uqhamänwa. Ucanacasti, pusi tokeru cawcsarus sarapjjaquïnwa, jani kheparu cuttanisa. Uca pusi ruedanacasti arunacaneraquïnwa, uca ruedanaca muytatasti walpun khanapjjaraquïna. Cunapachatejj uca pusinejj sartawayapjjän ucqhajj uca pusi ruedanacajj jupanacampi chicaraquiw sarantapjjäna, cunapachatejj uca pusinejj oraket thoktawayapjjän ucapachasti uca pusi ruedanacajj jupanacampi chicaraquiw thoktawayapjjaraquïna. Uca pusinisti, cawcsarutejj Diosan ch'amapajj jupanacaru apañ muncäna ucsaruw aparaquïna, ruedanacasti jupanacampi chicaraquiw cawcsarusa sarapjjäna. Uca ruedanacasti uca pusinin jacañapan jacañapaniraquïnwa. Cunapachatejj uca pusinejj onjjtapjjän ucqhasti uca ruedanacajj ucanac chicaraquiw onjjtapjjäna, cunapachatejj uca pusinejj sayt'apjjäna ucapachasti ruedanacajj ucanacampi chicaraquiw sayt'apjjäna; cunapachatejj uca pusinejj oraket sartapjjän ucqhasti uca ruedanacajj uca pusinimpi chicaraquiw sartapjjänjja, uca ruedanacasti uca pusinin jacañapan jacañapaniraquïnwa. P'ekenacap patansti utjaraquïnwa mä cristal alay perkäcaspas uqhama, ucasti walwa c'ajaraquïna. Uca mankhansti uca pusinin chhekhanacapajj chekaquiw janatattaraquïna, maynit maynicama jiquintasisa. Paya chhekhampisti cuerponacapwa imantasipjjäna. Cunapachatejj uca pusinejj sarantapjjäna ucapachasti uca chhekhanacapan suenatapjja ist'aractwa, uca suenatapasti mä jach'a jawiran umanacapjamänwa, take ch'amani Diosan arupjamaraquïnwa, mä walja soldadonacan saratapäcaspas uqhamaraquïnwa. Cunapachatejj sayt'apjjäna ucapachasti uca chhekhanacapajj janaktjjapjjaraquïnwa. Uca p'ekepa patanccän uca c'ajquiri alay perkäcaspas uca taypitsti, mä jach'a aruw misturaquïna. Uca patansti, mä konuña uñjaracta safiror uñtata, uca konuña patansti mayniw kont'atäscaraquïna mä jaker uñtata. Uca jakesti, cinturat amstarojj mä suma c'ajquiri metalar uñtataw c'ajaraquïna, ninan muytata, cinturat aynacharusti ninacamaquiraquïnwa. Uca muytatansti mä khanaw khanaraquïnjja, uca khanasti cürmir uñtataraquïnwa, cunapachatejj cürmejj jalluna kenay taypin uñstquis uqhama. Uqhamwa nayajj uñjta Tatitun c'ajquir cancañapjja. Ucanac uñjasasti nayajj oraker puriñcamaw p'ekejj alt'asiracta.